له پیرانشار کوڕێکی ڕێزلێنان بۆ هونه‌رمه‌ند "ڕەسووڵ بانگین" بەڕێوە چوو\nتاريخ: ۱۳۹۷ چهارشنبه ۲۷ تير ساعت ۱۰:۳۲ بازدید: 519 نظرات: 0 کد مطلب: 9815\nکۆڕی ڕێز لێنان لە شانۆنامەنووس، دەرهێنەر و نووسەر "ڕەسووڵ بانگین" لە ژێر ناوی "شانۆ و شوناس" لە کافەکتێبی ئەندێشە (پیرانشار) به‌ڕێوە چوو.\nلە درێژەی بەرنامە کلتوریەکانی کافە کتێبی‌ئەندێشە دا، ڕۆژی دووشەممە ڕێکەوتی ۲٥ی پووشپەڕی ۱۳۹۷ی هەتاوی، بە ئامادەبوونی کۆمەڵێکی بەرچاو لە هونەردۆستان و هونەرمەندانی شانۆ کۆڕێکی ڕێزلێنان بۆ شانۆنامەنووس، دەرهێنەر و نووسەری ناسراوی کورد، "ڕەسووڵ بانگین" لە ژێر ناوی "شانۆ و شوناس" لە هۆڵی کافەکتێبی ئەندێشەی پیرانشار بەڕێوەچوو.\nسەرەتا چەند پارچەیەک لە شانۆی "دوایین ئاوازی بای شەماڵ" لە دەرهێنانی ڕەسووڵ بانگین و بە نواندنی هونەرمەندان: "کەیهان حوسێنی" و "سارا محەممەدی" پێشکەش بە ئامادەبوان کرا و سەرنجی هەموانی ڕاکێشا.\nدواتر بەڕێز "ئەنوەر ئاریامەنێش" پێشکەشکاری کۆڕەکە وێڕای بەخێرهێنانی میوانان ڕیزی بەرنامەکانی ڕاگەیاند و داوای لە کاک "تاهیر حوسێنی" کرد پەیامی کافە کتێبی ئەندێشە پێشکەش بە کۆڕ بکات.\nپەیامەکە وێڕای ئاماژە بە ئامانجەکانی دامەزراندنی کافەکتێب، لەگەڵ گەشتێک بەنێو مێژووی شانۆی کوردی، ڕۆڵی هونەرمەندانی ئەو بوارەی لە زیندووڕاگرتنی ئەو هونەرە لە ڕۆژهەڵاتی کوردستان بەرزنرخاند. هەروەها وێڕای شیکردنەوەی گرینگایەتی کارەکانی ڕەسووڵ بانگین، پێکهێنانی کۆڕی ڕێزلێنان لە هونەرمەندانی وەک دەرفەتێکی زێڕین بۆ هەموان زانی تا وێڕای ڕێزلێنان لە خەبات و تێکۆشانیان دەرفەتێکیش بڕەخسێنن بۆ گواستنەوەی ئەزموونە بەنرخەکانیان.\nلەدوای خوێندرانەوەی پەیامی کافەکتێبی ئەندێشە، ڕەسووڵ بانگین وێڕای سپاس لە پێکهێنەرانی ئەو کۆڕە، کورتەیەک لە ژیاننامە و چالاکی و بەرهەمەکانی باس کرد و دواتر گرینگی شانۆی لە دونیا و لە کۆمەڵگای کوردستان شی کردەوە و بەتایبەت جەختی کردەوە لەسەر ڕۆڵی "شانۆ" لە پێکهێنانی "شوناس". هەروەها چەندین ئامۆژگاری بەنرخی سەبارەت بە ڕێگەکانی پێشکەوتنی شانۆ بەتایبەت لە پیرانشار پێشکەش کرد.\nدواتر "سامی حەبیب‌پەنا"، بەرپرسی ئەنجومەنی شانۆی پیرانشار، وێڕای ستایشی هونەری ڕەسووڵ بانگین، مزگێنی وەرگرتنی مۆڵەتی فەرمی ئەنجومەنی شانۆی پیرانشاری ڕاگەیاند و کورتەیەکی لە مێژووی شانۆ لە پیرانشار باس کرد. هەروەها سپاسی کاک ڕەسووڵی کرد بۆ بەڕێوەبردنی وۆڕک‌شۆپی سێ ڕۆژەی شانۆ بۆ هونەرمەندانی پیرانشار.\nلە بەشێکی دیکە لە بەرنامەکە دا دکتۆر "ئومید پەیڕەوی ئیسلام" دە چەند وتەیێکدا ڕۆڵی ڕەسووڵ بانگینی بەرزنرخاند و تیشکی خستە سەر تایبەتمەندیەکانی کاری ئەو هونەرمەندە بەڕێزە.\nهەروەها باسێکی لەسەر "سایکۆدڕام" پێشکەش کرد.\nلەکۆتاییدا گرینگی هاوکاری و لێک نزیک بونەوەی شانۆکارانی شارە کوردەکانی لە پێشخستنی شانۆ وەبیرهێنایەوە.\nلە درێژەی بەرنامەکەدا. هونەرمەند "کوروش ئینتزاری" وێڕای باسێک لەسەر ژیان و بەرهەمەکانی ڕەسووڵ بانگین، وڵامی چەند ڕخنەیەکی دایەوە لەسەر شانۆنامەکانی مامۆستا.\nدواتر کۆڕێکی پرسیار و وڵام پێکهات کە ئامادەبوان چەند پرسیارێکیان ئاراستەکرد و بەڕێزان ڕەسووڵ بانگین و دکتۆر ئومید پەیڕەوی ئیسلام وڵامیان دایەوە و کەشێکی دیالۆگ و ئاڵوگۆڕی بیروڕایان لەگەڵ میوانان خوڵقاند.\nلە کۆتایی بەرنامەش دا بۆ بەرزنرخاندنی چەندین ساڵ تێکۆشانی بێوچانی ڕەسووڵ بانگین لە خزمەت بە هونەری شانۆی کوردی لە ڕۆژهەڵاتی کوردستان، وێڕای ڕێزلێنانی تایبەت، تەندیسی ڕێزلێنانی کافەکتێبی ئەندێشەی پیرانشار پێشکەش بە جەنابیان کرا.\nبرچسب ها: پیرانشار, شانۆ, شانۆنووس, هاژه, ڕەسووڵ بانگین, کافه کتێبی ئه‌ندێشه


نەوە نوێیەكەی كۆرۆنا زیاتر بڵاودەبێتەوە - تۆڕی میدیایی خەڵک\nجۆری نوێی كۆرۆنا لە گەشەكردندایە و زۆرترین وڵاتانی جیهانی گرتووەتەوە.\nڕێكخراوی تەندروستی جیهانی بە بەردەوامی ئەوەی ئاشكرا كردووە، كە چاوەڕوانی دەركەوتنی جۆری نوێی ڤایرۆسی كۆرۆنا دەكەین، چونكە بەردەوام لە گۆڕانكاریدان.\nتۆڕی سپوتنیك بڵاویكردەوە، ئەمڕۆ چوار شەممە، ڕێكخراوی تەندروستی جیهانی بڵاویكردەوە، لە ئەفریقای باشوور و بەرازیل و ژاپۆن كۆرۆنا نوێیەكە تۆمار كراوە و بەو پێیەش لە ئێستادا لە 86 وڵات بڵاوبووەتەوە.\nئاشكراشیكرد، ڤایرۆسەكە بۆ یەكەمجار لە بەریتانیا سەری هەڵدا و ڕۆژلەدوای ڕۆژ لە بڵاوبوونەوەدایە.\nئەمەش لەكاتێكدایە، ژمارەی تووشبووانی ڤایرۆسی كۆرۆنا 107 ملیۆن تووشبووی تێپەڕاندووە و تاكو ئێستاش وڵاتانی جیهان ناتوانن دۆخی وڵاتەكانیان وەك پێش مانگی 12ی ساڵی 2019 بگێڕنەوە.


زیندانییەکی دی لە بەندیخانەی ورمێ گیانی لەدەست دا – چاونیوز\nزیندانییەکی دی لە بەندیخانەی ورمێ گیانی لەدەست دا\nزیندانییەکی دی لە بەندیخانەی ورمێ بە هۆی کەمتەرخەمیی پزیشکی گیانی لەدەست دا.\nعەلی پایا، تازەترین قوربانیی پێڕانەگەیشتنی پزیشکی بە بەندکراوانە کە لە زیندانی ورمێ و بەهۆی کەمتەرخەمیی کاربەدەستانی زیندان گیانی لەدەست دا. ناوبراو بە تۆمەتی پێوەندیدار بە مادەی هۆشبەر سزای ۶ ساڵ زیندانیی بەسەردا سەپابوو.\nعەلی پایا شەشەمین زیندانیی کوردە کە لە سێ مانگی ڕابردوودا و لە زینداندا بەهۆی کەمتەرخەمی لە پێڕاگەیشتنی پزیشکی یان لەژێر ئەشکەنجەدا گیانیان لەدەست داوە. لەو شەش کەسە سێ کەسیان بە ناوەکانی “داریوش کەنگرلوو”، “ئەحمەد ئاموختە” و “نەوبەخت سەحرایی” لە زیندانی ناوەندیی ورمێ و؛ “مووسا فاتحی” لە زیندانی ناوەندیی سنەدا گیانیان لە دەست داوە، هەروەها بەهمەن مرادی، کاسبکاری خەڵکی دێولانیش دوای دەسبەسەرکرانی لە ژێر ئەشکەنجەدا گیانی لێ ئەستێندراوە.\n۱ی جۆزەردانی , ۱۳۹۹\nکۆڵبەرێک بە تەقەی هێزە نیزامییەکان کوژرا\nحوکمی هاووڵاتییەکی کورد لە دادگای پێداچوونەوەی سنە پشتڕاست کرایەوە\nجۆزەردان ۱۳۹۹ (۸)


کۆچیدوایی ئەستێرەیەکی گەش و\nبلیمەتێکی رێبازی پیرۆزی سەربەخۆیی کوردستان.\nبەداخ و پەژارەیەکی زۆرەوە، ھاوبیری زانا و دڵسۆزی گەورەی بیری ئازادی وسەربەخۆیی کوردستان، مامۆستا جەلال (رامان) حاجیزادە رۆژی دووشەمە ١٣/١/٢٠٢٠ لەشاری سەردەشت کۆچیدوایی کرد. پرسەوسەرەخۆشیم ئاراستەی بنەماڵەی سەربەرزی و ھاوبیرسیروان رێناس و ھەموو ھاوبیرانی بیری پیرۆزی سەربەخۆیی کوردستان دەکەملەم دۆخە ھەستیارەی ئیمڕۆکەی کوردستان بەگشتی و رۆژھەلاتی کوردستان بەتایبەتیی، لەدەسدانی مامۆستا جەلال کارەساتێکی گەورەیە و نەتەوەی کورد زانا و نیشتمانپەروەرێکی گەورەی لەدەسچوو.\nناسینی من لەگەڵ مامۆستا جەلال دەگەڕێتەوە بۆ ساڵی ٢٠٠٦ی زاینیی، کە لە شاری سەردەشتەوە پێوەندیی گرت و لایەنگیریی خۆی بۆ سەربەخۆیی کوردستان دەربڕی و بوو بە ئەندامی کۆنگرەی نیشتمانیی کوردستان. دوای چەن رۆژێکیش فۆرمی ئەندامەتی خۆی نارد بۆم. ئەوەی کە کاک جەلالی بە لای منەوە زۆر جیاواز کردبوو و پێی سەرسام بووم, بوێری و ئازایەتییەکەی بوو. لەکاتێکدا کە لە ژێر دەسەڵاتی رژێمی داگیرکەری ئێراندا بوو تا ئەو ڕۆژەی کۆچیدوایی کرد، بە نووسین و بە دیالۆگ، بیری نەتەوەیی و سەربەخۆییخوازیی بڵاوکردەوە.\nکاک جەلال لەو سالانەی کە خوێندکاری ماستەری زانستە سیاسییەکان بوو لە زانستگەی ئەسفەھان. لە بەڕێوەبردنی کۆبووونەوە فیکری و سیاسییەکان، بۆنە نەتەوەییەکان، سەمیناری زانستی و بابەتییانە لەسەر پرسە نەتەوەیییەکان، ھەر لە ھەڵەبجە و ئەنفال و نەورۆزەوە بگرە ھەتا سەمیناری تایبەت لەسەر پرسەکانی کۆمەڵگەی کوردستانلە زانستگە و لە دەرەوەی زانستگە بە ھاوکاری ئەنجومەنە مەدەنییەکان، دەوری سەرەکیی ھەبوو. چەن جارێک بە ھاوکاریی لەگەڵ نیشتمانپەروەری ناسراو، مامۆستا حەسەن سەلاح سۆران، کە مامۆستای زانستگە بوو لە تاران، لەگەڵ چەند خوێندکارێک و مامۆستای دیکەی نیشتمانپەروەر بە دانانی سەمینار و کۆڕوکۆبوونەوە، کاریگەرییەکی زۆریان بوو لەسەر بڵاوکردنەوەی بیروھۆشیاریی نەتەوەیی.\nلە ماوەی چەن ساڵێکدا کاک جەلال جگە لەوەی خوێندنی زانستگەی سەرکەوتوووانە تەواو کرد و، دوکتۆرای لە بەشی زانستە سیاسییەکان وەرگرت. ھەروەھا چەندین ساڵ بە لێکۆڵینەوەی ورد و فەلسەفی و بابەتانەی پرسی کورد و مێژووی و ھۆکارەکانی مانەوەی کورد لەبندەستیی ماندوو بوو. لەبواری ھزری نەتەوەیی دا بوو بە پسپۆڕ و شارەزا و زانستکارانە لەڕێگەی سەمینار و وتارەکانییەوە بیر و رامانی خۆی پێشکێشی گوێگران و خوێنەران دەکرد. گەلێ وتاری بەزمانی کوردی و فارسی لە سەر ھێڵی ئەینتەرنێت، لە ناو گۆڤارە کوردییەکان و گۆڤارە زانستییەکانی ئێرانژا بڵاو کردەوە.\nئەگەرچی کۆنگرەی نیشتمانیی کوردستان دوای چەن ساڵێک و لەساڵی ٢٠١٢، ھەرەسیپێھێنرا و بە دوورودرێژیی لە پەرتۆکی (زەلکاو) دواوم لەسەری. بەڵام پێوەندیم لەگەڵ زۆرینەی ھاوبیرانی نێوخۆی کوردستان و دەرەوەی وڵات وەک خۆی ماو و کز نەبوو، ھۆی ئەمەش بە باوەڕی من، بیروباوەڕی پیرۆزی رزگاریی کوردستان، جیا نییە لە رێز و خۆشەویستیی بۆ ھاوبیر و ھاوڕێبازەکانت کە خۆبەخشانە و خۆنەویستانە بە کردەوە و بە نووسینی راستبێژانە و دڵسۆزانەیان، بوونە بە چرا و رۆناکیی بۆ گەلەکەیان.\nھەزاران سلاو و چەپکەگوڵ پێشکێشی مەزاری بێت.\nماڵپه‌ڕی سیروان کاوسی


👁 ئی بابەتە 10,917 جارێ وینیان\n📅 کاتوو تۆمارکەردەی Oct 18 2013 12:12AM\n南・西アジア課程 トルコ語専攻 学籍番号 ８５０２０９５ 佐藤淳也 [ زیاتەر... 👁] ✖ ✖ ✖ 1 0 ✔ 60% ✍ هـ.ب. 18-10-2013 0:12:57\n📅 کاتوو تۆمارکەردەی Oct 20 2013 11:45AM\n... [ زیاتەر... 👁] ✖ ✖ ✖ 1 0 ✖ 56% ✍ هـ.ب. 20-10-2013 11:45:34\n📅 کاتوو تۆمارکەردەی Oct 22 2013 8:56PM\n👁 ئی بابەتە 3,240 جارێ وینیان\n大川さやか [ زیاتەر... 👁] ✖ ✖ ✖ 1 0 ✖ 56% ✍ هـ.ب. 22-10-2013 20:56:31\n📷 カズィ・ムハンマド大統領の処刑 وینە و پەنەجناس\n📅 کاتوو تۆمارکەردەی Mar 2 2015 2:32PM\n👁 ئی بابەتە 21,621 جارێ وینیان\n... [ زیاتەر... 👁] ✖ ✖ 0 0 ✔ 60% ✍ هـ.ب. 2-3-2015 14:32:12\n📕 カワと7にんのむすこたち クルドのおはなし پەڕتووکیانە\n📅 کاتوو تۆمارکەردەی Jun 1 2015 11:02AM\n👁 ئی بابەتە 19,913 جارێ وینیان\nアマンジ・シャクリー 福音館書店 [ زیاتەر... 👁] ✖ ✖ 0 0 ✖ 58% ✍ هـ.ب. 1-6-2015 11:02:00\n🌏 クルディスタン نەخشەکێ\n📅 کاتوو تۆمارکەردەی Oct 18 2013 11:13AM\n👁 ئی بابەتە 27,618 جارێ وینیان\n... [ زیاتەر... 👁] ✖ ✖ 0 0 ✖ 58% ✍ ب.ج. 18-10-2013 11:13:44\n📕 クルディスタン=多国間植民地 پەڕتووکیانە\n📅 کاتوو تۆمارکەردەی Oct 18 2013 12:00AM\n👁 ئی بابەتە 47,437 جارێ وینیان\n作者: イスマイルベシクチ,Ismail Besikci,中川喜与志,高田郁子 出版社/メーカー: [ زیاتەر... 👁] ✖ ✖ 0 0 ✔ 64% ✍ هـ.ب. 18-10-2013 0:00:33\n📅 کاتوو تۆمارکەردەی Oct 17 2013 2:31PM\n👁 ئی بابەتە 5,684 جارێ وینیان\n吉岡 明子 （中東研究センター 研究員） [ زیاتەر... 👁] ✖ ✖ ✖ 1 0 ✖ 56% ✍ ب.ج. 17-10-2013 14:31:52\n📕 クルディスタンを訪ねて―トルコに暮らす国なき民 پەڕتووکیانە\n📅 کاتوو تۆمارکەردەی Oct 17 2013 11:49PM\n👁 ئی بابەتە 29,521 جارێ وینیان\n作者: 松浦範子 出版社/メーカー: 新泉社 発売日: 2003/03/15 メディア: 単行 [ زیاتەر... 👁] ✖ ✖ 0 0 ✖ 56% ✍ هـ.ب. 17-10-2013 23:49:26


هەڵوەشاندنەوەی دادگای یوگۆسلاڤیا و میراتی دادپەروەریی\nڕۆژی (٢١/١٢/٢٠١٧) لە شاری لاهای هۆڵندا، ئەنتۆنیۆ گۆتێرێس سکرتێری گشتی ڕێکخراوی نەتەوە یەکگرتووەکان هەڵوەشاندنەوەی دادگای یوگۆسلاڤیای ڕاگەیاند.\nدادگای تاوانکاری نێودەوڵەتی یوگۆسلاڤیای پێشوو، بەگوێرەی بڕیاری ژمارە (٨٢٧)ی ئەنجومەنی ئاسایشی ڕێکخراوی نەتەوە یەکگرتووەکان لە (٢٥/٥/١٩٩٣)دا و لەژێر ڕوناکایی بەشی حەوتەمی دەستووری ڕیکخراوەکە، وەک یەکەمین دادگای تاوانکاری نێودەوڵەتی تایبەت لەپاش پێکهێنانی ڕێککەوتننامەی جینۆساید بۆ دادگایکردنی تۆمەتبارانی تاوانە نێودەوڵەتییەکان دامەزرا. دادگاکە بە ستاندارد و دادوەری جیهانیی و بە بڕیارێکی نێودەوڵەتی، بەڵام بۆ جوگرافیایەکی تایبەت و بۆ ماوەیەکی کاتی پێکهات. دادگا پاش تەواوبوونی کارەکانی لە (٣١/١٢/٢٠١٧) بە فەرمی هەڵوەشایەوە.\nیاسای دادگاکە لە (٣٤) ماددە پێکهاتووە و بارەگای دادگا لە شاری لاهای هۆڵەندایە. ئامانجی پێکهێنانی دادگاکە، بۆ دادگاییکردن و سزادانی تۆمەتبارانی جەنگەکانی هەرێمە وشکانیی و ئاسمانیی و ئاوییەکانی یوگۆسلاڤیای پێشوو بوو. ئەو تاوانانەش کە لە چوارچێوەی دەسەڵاتی دادوەری دادگادا بوون بریتین بوون (پێشێلکارییە ترسناکەکانی ڕێککەوتننامەکانی ژنێڤی ساڵی (١٩٤٩) ماددەی دوو، پێشێلکارییەکانی یاسا و داب و نەریتەکانی جەنگ، ماددەی سێ، جینۆساید ماددەی چوار و تاوانەکانی دژ بە مرۆڤایەتی ماددەی پێنج).\nلەماوەی (٢٤) ساڵی لێکۆڵینەوە و دادگایکردندا، دادگا بە گوێگرتن لە (٤٦٥٠) شایەدحاڵ، (١٦١) تۆمەتباری پەلکێشی دادگا کرد. لەو تۆمەتانەش لە قۆناغی دادگایکردندا ئاراستەیان دەکرا کوشتنی (١٣٠،٠٠٠) هەزار کەس، لە ناویاندا (٨٣٧٣) مسوڵمانی نێرینەی بۆسنیا و دەستدرێژی سێکسی بۆسەر نزیکەی (٥٠،٠٠٠) ژن و کچ کە زۆرینەیان مسوڵمان بوون. پاش دادگایکردنێکی وردو درێژ لەو رێژەیە (٩٠) تاوانکاریان تاوانەکەیان بەسەردا ساغ بویەوەو سزایی یاساییان بەسەردا سەپێندرا. لەناو ئەوانەشدا سلۆبۆدان میلۆسڤیک سێیەم سەرۆک کۆماری یوگۆسلاڤیای فیدراڵی کە پێش ئەوەی تاوانباربوونی یەکلایبکرێتەوە لە بەندینخانەدا مرد، ڕادۆڤان کاراجێک یەکەم سەرۆک کۆماری سڕبسکا بە چڵ ساڵ زیندانیکردن سزادرا، ژەنڕاڵ ڕادکۆ ملادێک بە زیندانیکردنی هەمیشەیی سزادرا، دواین تاوانباریش ژەنڕاڵ سلۆبۆدان پرالیاک بە بیست ساڵ زیندانیکردن سزادرا. لەگەڵ خوێندنەوەی سزاکەی لەلایەن دادوەرەوە دەستبەجێ لەناو دادگادا شوشەیەک ژەهری سیانیدی خواردەوە و وەک ئەکتەرێکی شانۆیی گیانی دەرچوو.\nسکرتێری گشتی ڕێکخراوی نەتەوە یەکگرتووەکان لە میانی بەشداریکردنی ئاهەنگی کۆتایهاتنی کارەکانی دادگا و هەڵوەشاندنەوەیدا کە لە شاری لاهای بەڕێوەچوو لە بەشێکی وتارەکەیدا ڕایگەیاند؛\n،، دادگا کە دەنگی بە قوربانییەکان بەخشی ئەمڕۆ بە یەکێک لە گرنگترین میراتەکانییەوە جێماندەهێڵێت، ئەم تۆمارانە جەخت لەوە دەکەنەوە کە ئەو مێژووەی ناتوانرێت بنوسرێتەوە لەلایەن جیهانەوە لەبیرناکرێت و دەنگی قوربانییەکانیش بەردەوام و بۆ چەندین دەیە دەنگ دەداتەوە. ڕەگی بەرپرسیارێتی لە ویژدانی گشتیماندایە و ئێمە لە داهاتوودا بە تەنها بۆ پاراستن ناجەنگین، بەڵکو بۆ هەقیقەت و ئاشتبوونەوەش. ئازاری جینۆسایدی سریبرینیکا بەردەوامە و گەشتووەتە ویژدانی جیهان، بۆیە پێویستە کۆمەڵگاکانی یوگۆسلاڤیای پێشوو ڕاسپاردەکانی دادگا بنیادبنێن و هەوڵەکانیان قوڵبکەنەوە بەرەو متمانەو ئاشتبوونەوەیی تەواو و داهاتوویەکی هاوبەش و باشتر،،\nلەکاتێکدا دادگا پاش گەیاندنی پەیامی یاسایی هەقیقی وەک دەنگی قوربانییەکان و ویژدانی گشتی مرۆیی و یاسایی بە میراتیکی دادپەوەری و ئاشتبوونەوەوە هەڵدەوەشێتەوە. کورد و تامیل و ڕاخینییەکان وەک نەتەوە و گروپێکی ئەشکەنجەدراو جینۆسایدکراو، تینو و عەوداڵن بۆ گەیاندنی تۆمەتبارانی جینۆسایدەکانیان بۆ بەردەم دادگای تاوانکاری نێودەوڵەتی هەمیشەیی، یان پێکهێنانی دادگایەکی تاوانکاری نێودەوڵەتی تایبەت، هاوشێوەی دادگای یوگۆسلاڤیای پێشوو.\nلە کۆتایی کارەکانی دادگای یوگۆسلاڤیاو هەڵوەشاندنەوەیدا بەچاوی ڕێز و شکۆیی یاساییەوە لە کارە گەوهەرییەکانی دەڕوانین. لەهەمانکاتیشدا ناتوانین هەست بەو نادادییە نەکەین کە تاکە دادگا تاوانکارییە نێودەوڵەتییە هەمیشەییەکە بەهۆی مەرجەکانییەوە دادگای دەنگ و گێڕەرەوەی مافی هەموو نەتەوە و گروپەکان نییە. گۆتێرێسیش پاش یەک ساڵی تەواو لە دەست بەکاربوونی لە پۆستی سکرتێری گشتی ڕێکخراوی نەتەوە یەکگرتووەکان ئازاری جینۆسایدی مرۆڤایەتی نەگەشتووەتە ویژدانی و پێگە یاساییەکەی بۆ ئاشتبوونەوە و هەقیقەت و ئایندەیەکی هاوبەش بەکارنەهێناوە.\nژمارەی بینین: 903 بەروار: 08/01/2018


فەرمانداری شاری مەهاباد وتوویەتی، بارستایی زیندانی ئەو شارە پڕ بووە و پێویستە ئەو زیندانە بۆ دەرەوەی شار بگوازرێتەوە.\n"عارف خدرلوو"، لەو بارەیەوە وتوویەتی: "لە ئێستادا، ڕیژەی زیندانییانی کەیفەری لە شاری مەهاباد زۆر لە سەرەوەی بارستایی ئیمکانات و هێزی مرۆیی زیندانییەکانە، کە بەو پێیە جێبەجێکردنی چاکسازی و پەروەردەیی قورس دەکاتەوە و پێویستە زیندان بۆ دەرەوەی شار بگوازرێتەوە".\nلە لایەکی دیکەوە بەپێی هەواڵی گەیشتوو بە ئاژانسی کوردپا، بەرپرسانی زیندانی مەهاباد کە پێشتر بۆ ئەو زیندانییانەی کە بە زیندانیی "باز"ناسراون هەموو ڕۆژێ تەنیا واژۆیان لێ وەردەگرتن، هەنووکە پاش وەرگرتنی واژۆ، بۆ ماوەی چەند کاتژمێر ڕایاندەگرن.\nئەو سەرچاوەیە هەروەها بۆ ئاژانسی کوردپا ئەوەشی خستەڕوو: بەرپرسانی زیندانی مەهاباد، لە زیندانییانی باز لێپرسینەوە دەکەن و پاش وەرگرتنی واژۆ و ڕاگرتنیان بۆ ماوەی سێ کاتژمێر ئازادیان دەکەن.\nسەرچاوەی ئاگاداری کوردپا لەو بارەیەوە دەڵێت: "ڕاگرتنی زیندانییانی باز، نیگەرانی لای ئەو زیندانییانە دروست کردووە کە ڕاگرتنی بە کۆمەڵی ئەو زیندانییانە لە ژوورێکدا بۆ ماوەی سێ کاتژمێر، بۆ تووشبوون بە کۆرۆنا مەترسییان لەسەرە.


ئاسايشی نه‌ته‌وه‌یی، خوێندنه‌وه‌ی چه‌مك و، سه‌رنج له ڕه‌هه‌نده‌كان\nتوێژه‌ر له‌په‌یمانگی میسری بۆ توێژینه‌وه\nسه‌باره‌ت به پێناسه‌ی چه‌مكی ئاسایش، ده‌گوترێت: " بریتییه له‌و توانایه‌ی كه واده‌كات ده‌وڵه‌ت سه‌رچاوه‌كانی هێزی ناوخۆیی و ده‌ره‌كی خۆی پێ مسۆگه‌ر بكات. ئیتر توانای ئابوری بێت یان سه‌ربازی. توانا له‌هه‌موو بواره‌كاندا، به‌جۆرێك بتوانێت به‌ره‌نگاری ئه‌و هه‌ڕه‌شانه ببێته‌وه كه‌له‌ناوخۆو ده‌ره‌وه‌دا یه‌خه‌ی ده‌گرن. هاوكات پێویسته تواناكه به‌رده‌وام و مسۆگه‌ربێت له‌ئێستاو داهاتوودا، تاكو ئامانجه پلان بۆدانراوه‌كان مسۆگه‌ر ده‌كرێن".\nله‌م پێناسه‌یه‌وه ده‌كرێت به‌گوشراوی چه‌مكه‌كه شی بكه‌ینه‌وه‌و، ئاماژه به‌ئاست و ڕه‌هه‌نده‌كانی بكه‌ین، به‌م شێوازه‌ی لای خواره‌وه:\nئاستی یه‌كه‌م: چه‌مكی ئاسایش و ئاسته‌كانی\nئاسایش چوار ئاستی هه‌یه: ئاستی تاكه‌كه‌سی، واته تاكه‌كه‌س پارێزراوبێت له‌هه‌ر هه‌ڕه‌شه‌یه‌ك له‌سه‌ر گیانی یان موڵك و ماڵ و خێزانی. ئاسایشی نیشتمانی، دژی هه‌ر جۆره هه‌ڕه‌شه‌یه‌ك كه له‌ناوخۆ و ده‌ره‌وه بكرێته سه‌ر قه‌واره‌ی ده‌وڵه‌ت. ئه‌وه‌ش زۆرجار به"ئاسایشی نه‌ته‌وه‌یی" ده‌ناسێنرێت. ئاسایشی هه‌رێمایه‌تی، به‌كۆبوونه‌وه‌و ڕێككه‌وتنی چه‌ند ده‌وڵه‌تێك ده‌بێت بۆ به‌ره‌نگاربوونه‌وه‌ی هه‌ر هه‌ڕه‌شه‌یه‌ك له‌سه‌ریان. ئاسایشی نێوده‌وڵه‌تی"جیهانی"ش هه‌یه، كه ڕێكخراوه نێوده‌وڵه‌تییه‌كانی وه‌ك"نه‌ته‌وه یه‌كگرتووه‌كان"ئه‌ركی فه‌راهه‌مكردنی له‌سه‌ر ئاستی جیهان له‌ئه‌ستۆ ده‌گرن.\nبه‌هۆی ئاڵوگۆڕه‌كانی جیهانیشه‌وه، ئاسایشی نه‌ته‌وه‌یی به‌دوو قۆناغی گرنگدا تێپه‌ڕیوه: له‌قۆناغی یه‌كه‌مدا له دیدێكی ستراتیژی به‌رته‌سكه‌وه سه‌یری ده‌كرا، پێیان وابوو ته‌نها بریتییه له‌به‌ره‌نگاربوونه‌وه‌ی هێرشی سه‌ربازی ڕاسته‌وخۆ و پارێزگاری كردن له‌سه‌ربه‌خۆیی وڵات.\nبه‌ڵام له‌قۆناغی دووه‌مدا، ئه‌وه بووبه ئه‌ركی  ده‌وڵه‌ت كه‌له‌ڕووه‌كانی سیاسی و ئابوری و كۆمه‌ڵایه‌تی و فه‌رهه‌نگییه‌وه، هاوڵاتییه‌كانی بپارێزێت و ئاسایشیان دابین بكات له‌دژی هه‌ر مه‌ترسیه‌ك كه به‌هۆی كرانه‌وه‌ی جیهانه‌وه دروست ده‌بێت له‌سه‌ر كۆمه‌ڵگه لۆكاڵییه‌كان.\nله‌به‌ر ڕۆشنایی كۆتایی هاتنی سه‌رده‌می گۆشه‌گیری نێوده‌وڵه‌تیدا، واته هاتنه پێشه‌وه‌ی مۆدیلی جیهانگیریی، په‌یتاپه‌یتا سه‌روه‌ری ده‌وڵه‌ت پاشه‌كشه‌ی كردو، پانتایی سه‌ربه‌خۆیی وڵاتان كه‌م بووه‌وه، كه‌م بوونه‌وه‌كه‌ش له‌به‌رژه‌وه‌ندی زلهێزه جیهانییه‌كان بوو، چونكه چه‌ندین جۆری بڕیار هاتنه پێشه‌وه كه به‌هاوبه‌شی له‌نێوان ده‌سته‌ڵاتی لۆكاڵی و ده‌سته‌ڵاتی ده‌ره‌وه‌دا ده‌رده‌كرێن كه‌خۆیان له ڕێكخراوه جیهانییه‌كاندا ده‌بیننه‌وه. به‌مانایه‌كی تر، هه‌ندێ بڕیار"وه‌ك بڕیاره ئابورییه‌كان" ته‌نها له‌ده‌ستی ده‌سته‌ڵاتی ناوخۆییدا نین، به‌ڵكو چه‌ندین ڕێكخراوی جیهانیش تیایاندا به‌شدارن وه‌ك: بانكی نێوده‌وڵه‌تی، سندوقی دراوی نێوده‌وڵه‌تی، ڕێكخراوی بازرگانی جیهانی. هه‌ر به‌ته‌نها ئه‌و به‌شدارییه، كه‌مكردنه‌وه‌ی ئاستی سه‌ربه‌خۆیی وڵاتانه.\nبه‌م جۆره ڕووبه‌ری ده‌ستوه‌ردانی بیانییه‌كان له‌كاروباری وڵاتاندا، به‌هۆی جیهانگیرییه‌وه له‌هه‌موو سه‌رده‌مه‌كانی تر زیاتربوو. ته‌نها یه‌ك وێنه‌یشی نیه، به‌ڵكو ده‌ستتێوه‌ردانه‌كه به‌چه‌ندین وێنه‌و شێواز خۆی ده‌نوێنێت. هه‌روه‌ها سه‌رده‌مه‌كه وایكرد ڕێگه بدرێت به ڕۆڵی جیاجیا بۆ هه‌ندێك ڕه‌وتی كۆمه‌ڵایه‌تی وفیكری جیاواز و ڕێكخراوه‌كانی كۆمه‌ڵگه‌ی مه‌ده‌نی. جگه‌له‌وانه‌ش، دیارده‌ی تیرۆر، كه‌له‌چه‌ند ده‌یه‌ی ڕابردوودا به‌به‌ربڵاوی سه‌ری هه‌ڵدا، بووبه‌هۆی ئه‌وه‌ی چه‌مكی ئاسایش گۆڕانكاری به‌سه‌ردا بێت. به‌جۆرێك چه‌مكی ئاسایش بۆ ده‌وڵه‌تێكی وه‌كو ئه‌مریكا، ته‌واوی گۆی زه‌وی ده‌گرێته‌وه.\nئاستی دووه‌م: ڕه‌هه‌نده‌كانی ئاسایشی نه‌ته‌وه‌یی\nچه‌مكی ئاسایشی نه‌ته‌وه‌یی به‌كارده‌هێنرێت بۆ كۆی ئه‌و سیاسه‌تانه‌ی كه‌ده‌گیرێنه به‌ر بۆ مسۆگه‌ركردنی سه‌لامه‌تی سنوره‌كانیی ده‌وڵه‌ت و به‌رگری كردن له ده‌ستكه‌وته‌كانی له‌دژی دوژمنه‌كانی. ئیتر دوژمنه‌كان له‌ده‌ره‌وه‌بن یان له‌ناوخۆ سنوری وڵاته‌كه‌دا.\nبه‌ڵام له‌چه‌ند ده‌یه‌ی ڕابردوودا، چه‌مكه‌كه فراوان بووه‌و چه‌ندین پرسی له‌خۆ گرتووه كه‌مه‌رج نیه ڕه‌هه‌ندی سه‌ربازی یان ته‌ناهییان له‌خۆ گرتبێت. وه‌ك ئه‌و سیاسه‌ت وڕێوشوێنه ئابوری و فه‌رهه‌نگی و كۆمه‌ڵایه‌تییانه‌ی كه‌ده‌وڵه‌ت پێره‌ویان ده‌كات. ئه‌مه‌ش له‌دوای ئه‌وه‌هات كه سه‌لمێنرا چه‌ندین سه‌رچاوه‌ی هه‌ڕه‌شه له‌سه‌ر ئاسایشی نه‌ته‌وه‌یی دروست بوون كه‌مه‌رج نیه هه‌ڕه‌شه‌ی ده‌ره‌كی بن. به‌ڵكو ناوخۆیین، وه‌ك جیاوازی چینایه‌تی و خراپ دابه‌شكردنی داهات و نه‌بوونی دادگه‌ری كۆمه‌ڵایه‌تی. ئه‌مه‌ش مانای وایه كه ئاسایشی نه‌ته‌وه‌یی چه‌ند ڕه‌هه‌ندێكی هه‌یه:\nیه‌كه‌م: ڕه‌هه‌ندی سیاسیی\nیه‌كه‌م ڕه‌هه‌ند بریتییه له‌پارێزگاری كردن له‌قه‌واره‌ی ده‌وڵه‌ت. ئه‌مه‌ش دووبه‌شه، ناوخۆیی و ده‌ره‌كی.له‌ئاستی ناوخۆدا ئاسایشی ده‌وله‌ت به‌وه فه‌راهه‌م ده‌كرێت كه ڕیزی ناوخۆیی خه‌ڵك پته‌وبێت. ئاشتی كۆمه‌ڵایه‌تی به‌رقه‌راربێت.\nهه‌رچی ئاستی ده‌ره‌وه‌یشه، به‌وه ده‌بێت ڕاده‌ی چاوتێبڕینی هێزه ده‌ره‌كییه‌كان و زلهێزه‌كان بۆ وڵاته‌كه و سامانه‌كانی وڵاته‌كه مه‌زنده بكرێت به‌شێوه‌یه‌كی زانستی ورد. هه‌روه‌ها ڕاده‌ی گونجانی به‌رژه‌وه‌ندی وسیاسه‌تی وڵاته‌كه له‌گه‌ڵ هێزه ده‌ره‌كییه‌كاندا پێوانه بكرێت. لێره‌دا ژماره‌یه‌ك پڕنسیپی ستراتیژی دێنه پێشه‌وه كه ئه‌وان دیاری ده‌كه‌ن كامه كاری له‌پێشینه‌ی ئاسایشی نه‌ته‌وه‌ییه.\nدووه‌م: ڕه‌هه‌ندی ئابوری\nمه‌به‌ست لێی ڕه‌خساندنی هه‌لومه‌رجی له‌باره بۆ ئه‌وه‌ی پێداویستییه‌كانی گه‌ل دابین بكرێت، ڕێگه‌ی خۆشگوزه‌رانی و پێشكه‌وتن بۆ خه‌ڵك ده‌سته‌به‌ر بكرێت.\nئاسایشی نه‌ته‌وه‌یی، باڵاترین ستراتیژی نیشتمانییه كه بایه‌خ ده‌دات به گه‌شه‌پێدان و به‌كارهێنانی هه‌موو تواناكانی ده‌وڵه‌ت بۆ گه‌یشتن به‌ئامانجه سیاسییه‌كان. به‌م پێیه‌ش، گه‌شه‌ی ئابوری و پێشكه‌وتنی ته‌كنه‌لۆژی، دوو میكانیزمی هه‌ره كاراو یه‌كلایی كه‌ره‌وه‌ن بۆ مسۆگه‌ركردنی به‌رژه‌وه‌ندییه ته‌ناهییه‌كانی ده‌وله‌ت و دروستكردنی هێزێكی ستراتیژی سڵه‌مێنه‌ره‌وه بۆ ده‌وڵه‌ت.\nسێیه‌م: ڕه‌هه‌ندی كۆمه‌ڵایه‌تی\nمه‌به‌ست لێی دابینكردنی ئاسایشێكی وایه بۆ هاوڵاتی كه ببێته هۆی زیاتر بوونی ئینتیمای هاوڵاتی بۆ نیشتمان. چونكه به‌بێ هه‌بوونی دادگه‌ری كۆمه‌ڵایه‌تی و هه‌وڵدان بۆ كه‌مكردنه‌وه‌ی جیاوازی نێوان چین و توێژه‌كانی كۆمه‌ڵگه، بێگومان ئاسایشی نیشتمانی ده‌كه‌وێته مه‌ترسییه‌وه.\nئه‌م ڕه‌هه‌نده په‌یوه‌ندی توندوتۆڵی هه‌یه له‌گه‌ڵ یه‌كڕیزی نیشتمانیدا، واته یه‌كڕابوونی هاوڵاتیان له‌سه‌ر به‌رژه‌وه‌ندی و ئامانجه‌كانی ئاسایشی نه‌ته‌وه‌یی و كۆبوونه‌وه‌یان له‌ده‌وری سه‌ركردایه‌تی سیاسی..\nبه‌پێچه‌وانه‌شه‌وه، زیادبوونی ڕێژه‌ی ئه‌و هاوڵاتییانه‌ی كه‌له ژێر هێڵی هه‌ژارییه‌وه ده‌ژین، یاخود هه‌بوونی سته‌می كۆمه‌ڵایه‌تی، بێگومان هه‌ڕه‌شه‌ی ڕاسته‌قینه له‌سه‌ر ئاسایشی كۆمه‌ڵایه‌تی دروست ده‌كات. نه‌خاسمه له‌كاتێكدا كێشه‌كانی بێكاری و نیشته‌جێبوون و ته‌ندروستی و فێركردن و بیمه‌ی كۆمه‌ڵایه‌تی قه‌به‌و گه‌وره‌بن.\nچواره‌م: ڕه‌هه‌ندی سه‌ربازی\nداخوازییه‌كانی به‌رگری و ئاسایش و شكۆی هه‌رێمایه‌تی ده‌وڵه‌ت، له‌ڕێگه‌ی دامه‌زراندن و دروستكردنی هێزێكی سه‌ربازی تۆكمه و به‌تواناوه ده‌سته‌به‌ر ده‌كرێت كه توانای هه‌بێت هاوسه‌نگی ستراتیژی سه‌ربازی به‌رپا بكات و، له‌ئاستی هه‌رێمایه‌تیدا دوژمنه‌كان بسڵه‌مێنێته‌وه. پێویسته ئه‌و هێزه له‌حاڵه‌تی ئاماده‌باشی به‌رده‌وامدا بێت بۆ پارێزگاری كردن له‌سنوره‌كان و قووڵایی ده‌وڵه‌ته‌كه.\nهێزی سه‌ربازی سه‌ره‌كیترین میكانیزمه بۆ پشتیوانی كردن له‌سیاسه‌تی ده‌ره‌وه‌ی ده‌وڵه‌ت. هه‌ر ئه‌و هێزه‌یشه كه ڕۆڵی سه‌ركردایه‌تی كردن بۆ ده‌وڵه‌ت دیاری ده‌كات. ئه‌م ڕه‌هه‌نده په‌لده‌هاوێت بۆ ئاماده‌كردنی ده‌وله‌ت و گه‌ل پێكه‌وه تاكو له‌كاتی جه‌نگدا پشتیوانی له‌هێزی جه‌نگیی ده‌وڵه‌ت بكه‌ن، له‌كاتی ئاشتیشدا كاربكه‌ن بۆ ئه‌وه‌ی هۆكاره‌كانی سڵه‌ماندنه‌وه‌ی دوژمنان ده‌ستخۆ بخه‌ن.\nپێنجه‌م: ڕه‌هه‌ندی فه‌رهه‌نگی\nڕۆڵی فه‌رهه‌نگ زۆر گرنگه له‌پشت ئه‌ستوركردنی نیشتمان و نه‌ته‌وه‌دا، له‌كاتێكدا جیهانگیری هاتۆته پێشه‌وه‌و، ململانێی شارستانیه‌ته‌كان له‌ترۆپكدایه.\nئه‌گه‌ر ئه‌م چه‌مكه به‌شێوه‌یه‌كی گشتگیر وه‌رگرین، به‌جۆرێك فیكر و فه‌رهه‌نگ و میدیا و هونه‌ر و وێژه بگرێته‌وه، ئه‌وا ده‌ڵێین، ئاسایشی نه‌ته‌وه‌یی یانی: بواردان به‌گه‌ل تاكو سیسته‌می به‌هاتایبه‌ته‌كانی خۆی له‌سه‌ر خاكی سه‌ربه‌خۆی خۆی پیاده بكات".\nله‌به‌رانبه‌ر ئه‌م فره ڕه‌هه‌ندییه‌دا، ده‌توانین بڵێین: ئامانجی سه‌ره‌كی ئاسایشی نه‌ته‌وه‌یی جه‌خت كردنه‌وه‌یه له‌به‌های مرۆڤ. چونكه بنكه‌ی جه‌ماوه‌ری كۆڵه‌كه‌ی سه‌ره‌كی ئاسایشه. ئه‌گه‌رچی هێزی سه‌ربازی گرنگه، به‌ڵام هێزی ئابوری و به‌شی تاك له‌داهاتی نه‌ته‌وه‌یی، ئاستی گه‌شه‌ی كۆمه‌ڵگه، سیسته‌می سیاسیی و كۆمه‌ڵایه‌تی باو، ئاستی گه‌شه، هاوسه‌نگی نێوان خه‌رجی و داهاتی ده‌وڵه‌ت، دیاریكردنی به‌رژه‌وه‌ندییه باڵاكانی ده‌وڵه‌ت له‌ناوخۆو ده‌ره‌وه‌دا، هه‌موو ئه‌وانه ڕۆڵی گرنگیان له تۆكمه‌كردنی ئاسایشی نه‌ته‌وه‌ییدا هه‌یه.


١١ هاکی زیرەکانەی جل و بەرگ کە پێویستە هەموو کەس بیزانێت - تۆڕی میدیایی خەڵک\n١١ هاکی زیرەکانەی جل و بەرگ کە پێویستە هەموو کەس بیزانێت\nهەمیشە خەڵکی لە هەوڵی ئەوەدان کێش لەشیان داببەزێنن تاوەکو جوانتر دەربکەون و جلەکانیان زیاتر بگونجێنن لەگەڵ خۆیاندا بەڵام کێش دابەزاندنیش هەموو شت نییە، لە خێزانەوە 11 هاکی ناوازەی جل و بەرگمان بۆ داناون.\nزیادکردنی هێڵی ستوونی وات لێدەکات بەژن بەرزتر دەربکەویت هەروەها ئاگاداربە کە قۆپچەکانت بچووک بن و بە باریکی دەربکەون\nپۆشینی ستیانی گونجاو بۆ ئەوەی لەشت و لارت جوانتر دەربکەوێت و دەبێت قەبارەی گونجاو نێوانی هەبێت لەگەڵ گەدەتدا.\nئەو جۆرە جلانە بکەبەرت کە دەمووچاوت ڕوناک دەکاتەوە و دژی ڕەنگی دەمووچاوت نەبێت.\nجۆرە جلی فش و بڵاو لەبەر مەکە بە تایبەت بۆ بەشی سەرەوەی جلەکانت بۆ بەشی خوارەوە لە هەندێک بۆنەدا پێشنیاز کراوە بەڵام بۆ بەشی سەرەوەی لەشت بە هەموو شێوەیەک ڕەتکراوەتەوە.\nشوێنی قۆپچەکان با گونجاوبن، لە بەشی خوارەوە و سەر سکت بن جوانترە چوونکە کەسانی دیکە دیقەتیان ناچێتە سەری.\nبەزۆر جلی بەشی سەرەوەی لاشەت مەکە بەر و سەرنج بدە ئەوەی کە کەمێک درێژ بێت و بێتە خوارەوەی ورگت.\nجانتا و جزدانی ڕێک و گەورە بگرە بە دەستەوە، بۆ ئەوانەی کە کێشەیان هەیە لەگەڵ گەورەکاندا قەبارەیەکی مامناوەند هەڵبژێرن.\nڕەنگێکی مات هەڵبژێرە بۆ جلەکانت قوماشی بریقەدار دووجار زیاتر سەرند ڕادەکێشێت.\nجلێکی شێواو و شپرزە لەبەر مەکە لە بری ئەوە هەوڵ بدەت لەبری ئەوە جلێک هەڵبژێرە کە سنگت دەربخات.\nڕێگەی داهێنەرانە بەکاربێهنە بۆ لەبەرکردنی بەشی سەرەوە.\nئەمەش ڕێگایەکی گونجاو بۆ شاردنەوەی شێوازی ناگونجاوی ئەندامی زاوزێی ئافرەتان\nشارێكی كوردی وەك پایتەختی كتێب دیاریكرا\nچەند ئامۆژگاریەک بۆ ئەوەی بە پارەیەکی زۆر کەم جلێکی کەشخە و جوان لەبەربکەیت


بەشی رۆژنامەوانیی دەزگای رۆشنبیری و راگەیاندنی پارتی دیموكراتی كوردستان، وە‌ڵامی دۆران كاڵكان دەداتەوە - رۆژنامه‌ی خه‌بات\nله حوزه‌یران 24, 2021\nپەكەكە بۆ ئازادی و هاوكاریی نەهاتووەتە هەرێمی كوردستان، پەكەكە هەڵاتووە\n“وەڵامێك بۆ چەواشەكارییكانی دۆران كاڵكان”\nڕۆژی 21ی ئەم مانگە، پێگەی (ANFNEWS)ی سەر بە پەكەكە، دەقی دیدارێكی لەگەڵ دۆران كاڵكان، وەك ئەندامی كۆمیتەی بەڕێوەبەری پەكەكە بڵاو كردووەتەوە.\nئەڵبەت سەرلەبەری ئەو زانیارییانەی كە كاڵكان، وەك زانیاریی ورد و نهێنی، باسی كردوون، هەڵەن و تەنیا زانیارییەكی ڕاستیشیان تێدا نیە. بەڵام بەرلەوەی ناڕاستی یەك بەیەكی ئەو زانیارییانە بخەینە بەردەم رای گشتی كوردستان، جێی خۆیەتی چەند سەرنجێكی گشتی لەبارەی قسەكانی كاڵكانەوە بخەینەڕوو.\nقسەكانی كاڵكان، زیاتر لە ڕاپۆرتێك دەچن كە بۆ ڕازیكردنی دەرەكی نوسرابن، گوایە ئەو زانیاریانە نهێنین و هیچ كەس و لایەنێك ئاگاداریان نین و ئاشكراكردنیان پارتی دیموكراتی كوردستان ئیحراج دەكەن! لەمەشدا كاڵكان و پەكەكە سەرچیخ چوون، چونكە خۆیان لە هەمووان باشتر دەزانن، پارتی، بەئاشكرایی هەڵوێست وەردەگرێت و بەڕوونی قسەكانی خۆی دەكات.\nجێگای سەرنجە، لە قسەكانی ئەمجارەیدا، كاڵكان، بەپێچەوانەی هەر لێدوانێكی بیست ساڵی رابردووی سەرانی پەكەكەوە، ناوی كورد و كوردستان چەندجارێك دووبارە دەكاتەوە. ئەمەشیان دیسان هەوڵێكی دیكەی چەواشەكردنی رۆڵەكانی نەتەوەی كورد و خەڵكی كوردستانە. ئاخر، هەمووان دەزانن، ناوی كورد و كوردستان، ساڵانێكە لە فەرهەنگ و ئەدەبیاتی سەرانی پەكەكەدا نەماوە، بگرە خەباتی نەتەوەیی و هەوڵدان بۆ مافەكانی خەڵكی كوردستان بەلای سەرانی پەكەكەوە، نەك لەكەیە، بگرە تۆمەتێكە كە لە هەموو بۆنەیەكدا رەتی دەكەنەوە. پەیوەندیی سەرانی پەكەكە بە كورد و كوردستانەوە، تەنیا خۆسەپاندنیانە بەسەر خاكێكدا كە كوردستانە و ئیستیغلالكردنی ئەو گەنجە كوردانەیە كە سەرانی پەكەكە كردوویاننەتە قوربانی شەڕە بێهوودەكانیان، دەنا سەرانی پەكەكە، بەئاشكرا و بەنوسین و لێدوان، دەمێكە نكۆڵی لە ناوی كورد و كوردستان و ئاڵا و مێژووی بزاڤە رزگاریخوازە نەتەوەییەكەی كوردستان دەكەن.\nوادیارە كاڵكان و هاوەڵەكانی گەیشتوونەتە ئەو حەقیقەتەی ئیدی درووشم و ئیدعاكانیان بەسەر خەڵكدا تێناپەڕێت، ئەو رۆژەش هێندەی نەماوە كە پێویست دەكات سەرانی پەكەكە وەڵامی پرسیارەكانی دایكوباوكی هەزاران قوربانی دەستی سەرانی پەكەكە بدەنەوە: بەڕاست ڕۆڵەكانی ئێمەتان لە پێناو چیدا كردە قوربانی؟ رۆڵەكانمان بۆ مافی كورد و ئازادیی كوردستان دوای ئێوە كەوتن، ئێوە چیتان كرد و لەبوونە سووتەمەنی كام درووشم و ئامانج؟ كوڕ و كچەكانمان چی دەكەن لە گارە و مەتین و باتیفا و شنگال و ماوەت و شارباژێر و پێنجوێن؟ بۆچی ڕۆڵەكانمان بەگژ پێشمەرگەدا دەكەن؟\nكاڵكان، چەندین جار باسی هاوكاریی دەكات بۆ هەرێمی كوردستان. جارێ خەڵكی كوردستان باش دەزانن، پەكەكە، لە جیۆگرافیای ڕاستەقینەی چالاكیی خۆی هەڵاتووە، نە ئێمە و نە هیچ لایەنێك، نە ئێستا و نە رابردوو، داوای هاوكاریی و بەدەنگەوە هاتنی پەكەكەی نەكردووە. ئەوانی هەڵاتوو، لە یەكەمین رۆژەوە تا ئەمڕۆ، تەنیا بارگرانی و مایەی سەرئێشە و شەڕوشۆڕی بێهوودە بوون بۆ خەڵكی كوردستان. سەدان جار ئاگادار كراونەتەوە، تكایە مەبنە بیانوو بەدەستی ئەموئەوەوە تا خاكی كوردستان بۆردومان و داگیربكەن، بەڵام چونكە ئەوان ڕێكخراوێكی ئایدیۆلۆجی داخراون، هەمیشە لووتبەرزانە وەڵامیان داوەتەوە. بەوردبوونەوەیەكی كەم لە قسەكانی كاڵكان، ڕووقایمی و ئەم دەردە كوشندەیەی سەرانی پەكەكە دەبینرێت، هەر ئەو لووتبەرزی و خۆبەشتزانینەشە، سەرانی پەكەكە و پەیوەندییەكانیانی لەگەڵ هەموواندا بەم رۆژە گەیاندووە.\nلەبارەی زانیارییەكانیشەوە، كاڵكان باسی هاوكاریی پەكەكە دەكات لە شەڕی حەفتەنیندا، بێئاگا لەوەی هەرگیز هێزەكانی حكوومەتی عێراق لەو ناوچەیە نەبوون، تا شەڕێك بووبێت و پەكەكە هاوكاری پێشمەرگەی كردبێت. هەر بۆ مێژووش، هەموو قسەكانی كاڵكان لەبارەی ئازادكردن و هاوكاریكردن و كار و چالاكی هاوبەشەوە، هیچ بنەمایەكیان نیە. پارتی، هەرگیز كار و چالاكی هاوبەشی لەگەڵ پەكەكەدا نەكردووە. ئەو شەڕانەش كاڵكان لە ماوەی چل ساڵدا باسیان دەكات، هەر هەموویان بە دژی بزاڤی رزگاریخوازی كوردستان و دواتر لە دژی بەرژەوەندییەكانی خەڵكی هەرێمی كوردستان و دامەزراوە شەرعییەكانی و كەمترین شەڕیان لە گۆڕەپانی ڕاستەقینەی خۆیاندا بوون.\nكاڵكان، باسی هەڤاڵی بەڕێز زەعیم عەلی دەكات. لەو ساڵ و كاتەدا كە كاڵكان باسیان دەكات، هەڤاڵ زەعیم عەلی لە بادینان نەبووە و لە سنووری هەولێر بووە.\nنازانین كاڵكان بە چ مەنتیقێك چەندین جار دووبارەی دەكاتەوە كە ئەوان بۆ رزگاریی كوردستان هاتوونەتە ئێرە؟ وەك ئاماژەمان پێدا، سەرانی پەكەكە، لە توركیا هەڵاتوون، لێرەش، زۆر جاران و تا ئەمڕۆ هاوكاریی حكوومەتی عێراق بوون. ئاخر سەرانی پەكەكە، كۆتایی هەشتاكان، شەش كادری لقی یەكی پارتیان تەسلیم بە حكوومەتی بەعسی عێراق كردەوە، ئێستاش سەرانی پەكەكە، هاوپەیمانی هێزە نەیارەكانی كوردستانن لە شنگال و شوێنەكانی دیكە. بەو كردەوانەیان ئیدی هیچ بوارێكیان بۆ ئەوە نەهێشتەوە كە لە هەرێمی كوردستان وەك هێزێك سەیر بكرێن كە بەدوای بەرژەوەندیەكانی گەلەكەیانن.\nلە شوێنێكی دیكەدا، كاڵكان، ئاماژە بە ناوی هەڤاڵی بەڕێز ئازاد بەرواری دەكات. ئەم بابەتەی باسی دەكات، هیچ راستییەكی تێدا نیە و ئەسڵەن كاك ئازاد بەرواری لەو دەمەدا، ئەندامی مەكتەبی سیاسی نەبووە. باسی كۆبوونەوەیەكیش دەكات، لەوێدا ناوی جەنابی سەرۆك و شەهید ئیدریس بارزانی دێنێت، هەواڵی ئەم كۆبوونەوەیەش هەڵبەستراوە و چەواشەكارییەكان و بێئاگایی كاڵكان لە تەركیبەی پارتی بە ئاشكرا دەردەكەون، چونكە لەو رۆژگارەدا پۆستی جێگری سەرۆكی پارتی هەر نەبووە.\nلە درێژەی قسەكانیدا، باسی ئەوە دەكات گوایە سەرانی پەكەكە ویستوویانە جەنابی سەرۆك بكەنە سەرۆكی نەتەوەیی!! مەگەر سەرانی پەكەكە، دەنا هەمووان دەزانن، پەكەكە لەو ئاستەدا نیە و مافی ئەوەشی نیە هیچ كەسێك بكاتە سەرۆكی نەتەوە، بەڵكو ئەوە خەڵكی كوردستانە بڕیار لەوە دەدات.\nكاڵكان، باسی ڕێككەوتنی پارتی و توركیا دەكات گوایە بۆ لەنێوبردنی ئەوانە. رێك بەپێچەوانەوە لەو ساڵانەی ئەو باس دەكات، توركیا، بەهۆی بوونی پەكەكەوە، گێچەڵی بەردەوامی بە پارتی كردووە.\nلە چەواشەكارییەكی دیكەدا، باسی ناوبژیوانی پەكەكە دەكات لە شەڕی نێوان پارتی و یەكێتی ساڵی 1990، ئەو ساڵەی كاڵكان باسی دەكات، پارتی و یەكێتی، پتەوترین پەیوەندییان هەبووە و پێكەوە لە نێو بەرەی كوردستانیدا، بەرنامەڕێژیی راپەڕینیان دەكرد.\nدیسان كاڵكان، باسی رێككەوتنێك دەكات لە مانگی یەكی 1996دا، ئەم باسە هێرشە بەربڵاوەكەی پەكەكەمان بیردێنێتەوە كە چۆن لە یەك شەودا پەلاماری 25 بنكە و بارەگای پێشمەرگەیان دا و چەندین پێشمەرگەیان شەهید و بریندار كرد و ئاگری شەڕیان هەڵایسانەوە و لەڕێی دنەدان و داخڵبوونی شەڕەوە، درێژیان بە شەڕی نێوخۆ دا.\nوەك دەردەكەوێت، سەرباری ئەوەی زانیارییەكانی كاڵكان هەرهەموویان ناڕاستن، تەرحەكانیشی نامەنتیقین، ئاخر كاڵكان دەپرسێت: پێشمەرگە چی دەكەن لە چیای مەتین و بۆچی هاتوون، زۆر سەیریش پەكەكە گەورە دەكات و شەڕفرۆشەكەیان بە كۆنگرە ناتۆوە دەبەستێتەوە!! ئەمە لە كاتێكدایە مەتین ناوجەرگەی هەرێمی كوردستانە، پێشمەرگەش هێزی یاسایی و فەرمی ئەم هەرێمەیە، دەپرسین كێ ئەو مافەی بە كاڵكان داوە پێشمەرگە لە خاكی ڕەسەنی خۆی مەنع بكات؟\nپەكەكە، لەو شوێنانەی لێیان هەڵدێ شەڕناكات، كەچی لەو شوێنانەی بۆیان هەڵدێت، نەك هەر شەڕ دەفرۆشێت و پێشمەرگە شەهید دەكات، بگرە وەك حاكم خۆی دەسەپێنێت.\nسەرباری ئەوەی قسەكانی دۆران كاڵكان سەرلەبەریان چەواشەكاریین و ئیدعای بەمەرامن، دووپاتكەرەوەی واقیعێكی زۆر تاڵیشن كە سەرانی پەكەكە سوورن لەسەر دژایەتی هەرێمی كوردستان و حكوومەت و دامەزراوە شەرعییەكانی و بەرژەوەندییەكانی خەڵكی هەرێمی كوردستان، لەو پێناوەشدا ئامادەن هەموو ڕەفتار و چەواشەكاریی و ڕێككەوتنێكی ژێربەژێر بكەن، بەڵام دەبێت دوو ڕاستیش لەبەرچاو بگرن، خەڵكی هەرێمی كوردستان بەگشتی، بەدرووشمە ئایدیۆلۆجییە باونەماوەكانی پەكەكە ناخەڵتێن و بەوپەڕی قەناعەتەوە داكۆكی لە قەوارە و دەستكەوت و خاكەكەیان دەكەن، دووەمیشیان، رووبەڕووبوونەوەی سەرانی پەكەكە لەگەڵ ئەو گەنجانەی ناو پەكەكە كە بەناوی كورد و كوردستانەوە دوایان كەوتوون، كەچی ئەوان شەڕی كورد و كوردستانیان پێدەكەن، زۆر نێزیكە.\nبەشی ڕۆژنامەوانیی دەزگای رۆشنبیری و راگەیاندنی\n24ی حوزەیرانی 2021\nبابه‌تی پێشوو وەزیری شارەوانی: لەسەر راسپاردەی سەرۆكی حكوومەتی هه‌رێم گرفتی كەمئاویی چەمچەماڵ چارەسەر دەكرێت\nبابه‌تی دواتر هاوکاری وڵاتی ئه‌ڵمانیا گەیەندرایە بەرێوەبەرایەتی چاکسازی وەزارەتی پێشمەرگە


ئازادیی قەڵای سەرەتا و کۆتایی.*\nوەرگێڕانی بە دەستکارییەوە: هەورامان عەلی\nجۆرج واشنتۆن یەکەمین سەرۆکی ئەمەریکا گوتی: "گەر ئازادیمان زەوت بکرێت، وەک مەڕوماڵات وەپێش خۆیانمان دەدەن و بەگەمژەیی و بەبێ دەنگی سەرمان دەبڕن!".\nئازادی ئەو بناغەیەیە بونی مرۆڤی لەسەر بنیات دەنرێت. ئازادی بریتیە : لەو شتەی بڕوات پێیەتی و چۆنت بوێ بتوانی دەریبڕیت و بتوانی پیادەی بکەیت. تەنیا لەو حاڵەتانەدا نەبێت کە ئەم باوەڕەی تۆ ھۆکاری توندوتیژی و ھاندانی جیاکاری و ڕقلێبوونەوەی مرۆڤ بێت.\nبەداخەوە ئێمە لە وڵاتانێکدا گەورە بووین، کە مانایی ئازادی نازانن. منداڵ لەماڵەکانماندا فێری ئازادی دەربڕین نابێت، ھەرلە منداڵیەوە دەکەوێتە بەر سەرکوتی باوک و براگەورە ، لە کۆڵان، قوتابخانە و کۆمەڵگەدا سەرکوت دەکرێت. لەم نێوەدا کچان دواین کەسن کە ئازادی بناسن، ئەوان ھەموو ئازادیەکانیان ھەر بە منداڵی زەوت دەکرێت، بەتایبەتی ئازادی دەربڕین، ئاخر ئەو لە ڕوانگەی کۆمەڵگەوە ، تەنیا ( زەعیف)ەیەکە، لە بنەڕەتەوە چ پێویستی بە ئازادیە؟! پیاوان لە چایخانە و شوێنە گشتیەکاندا کۆدەبنەوە، باسوخواستی سیاسی ، وەرزشی، ھونەری، ئابوری و کێشەکانی خۆرھەڵاتی ناوەڕاست و ئەمەریکا و ھەموو شتێک دەکەن. ئەو داماوە جا چ دایک بێت یان خوشک، بەشی ئەو چێشلێنان و پاککردنەوەی ماڵە! چی لەبارەی سیاسەت و وەرزش یان ھەرشتێکی دی دەزانێت؟!\nگەر باسی سیاسەتیش بکەین ، ئەو ئازادیەی لە کۆمەڵگەی ئێمەدا دەیناسین ، ئازادیەکی شێواوە . ئازادین باسی ھەموو شتێک بکەین ، تەنیا باسی دەسەڵاتدارەکان نەبێت، چونکە ھەموو باسکردنێکی دەسەڵاتدار بەناوی ڕێز و پیرۆزیەوە ، سەرکوت دەکرێت . ڕێزی پیرۆزیەکان ، ڕێزی سەرۆک و سەرکردە ، ڕێزی خاوەنکار، ڕێزی سەرک خێڵ و گەورەی ماڵ.. ھتد. ئەم ڕێزگرتنە بوەتە پەتی سێدارەی ھەموو ئازادیەکی ڕادەربڕین.ئێمە ئەوپەڕەکەی دەتوانین ڕەخنە لە سیاسی یان کاربەدەستێکی پلە چەندی خوارەوە بگرین، ھەرچی کاربەدەستە دەستڕۆشتوەکانن ، ئەوانە ھێڵی سورن و گەر توخونیان بکەویت ، دیارنیە چیمان بەسەردێت و چۆن سەرنگومان دەکەن.\nزۆرن ئەو ھێڵە سورانەی لە کۆمەڵگەی ئێمەدا ئازادیمان لە قاڵب دەدەن. ڕەخنەگرتن لە ئاین ھێڵی سورە. ڕەخنەگرتن لە کەلەپوری ئاین و کەسایەتیە مێژوویەکانی ھێڵی سورن. ڕەخنەگرتن لە بونیادی دروستکردنی خێزان ، ھێڵی سورە. ڕەخنەگرتن و باسکردنی پەیوەندی سێکسی ژن و پیا و لە کۆمەڵگەدا ، ھێڵی سورن. باسکردنی ھەموو ئەو پیرۆزی و نەریتە بۆماوەیانەی ژیانمانی وێرانکردووە ، ھێڵی سورن و دەمبردن بۆیان ڕووبەڕووی سزای توندی کۆمەڵایەتیت دەکاتەوە و زۆرجار سەریشی لەسەر دادەنێیت.\nڕێزگرتنی پیرۆزیەکان ئەو بیانوەیە کە لە پشتیەوە، سەرکوتی ھەموو ئازادیەکی دەربڕینی پێدەکرێت . بەڵام با بپرسین چی پیرۆزە؟ کێ پیرۆزیەکان دیاری دەکات؟ ئاخر پیرۆزیەکانی من ، مەرج نیە لای تۆ پیرۆزبن ، بە پێچەوانەشەوە ھەر ڕاستە. ئەوەی لای ئێمە پیرۆزکراوە ، لای خەڵکی تر پیرۆز نیە. ھەروەک چۆن لای موسوڵمانان بودا پیرۆز نیە، عیسای مەسیح لای نیوەی دانیشتوانی گۆی زەوی پیرۆز نیە، ئاواش لای ٦ ملیار مرۆڤی سەر زەوی پەیامبەری ئیسلام پیرۆز نیە. گەر پیرۆزی بکرێتە پێوەر بۆ ئەوەی ئازادی دەربڕینی پێ بپێوین ، ئەوکات ھەرکەسێک مافی ئەوەیەی ھەیە ھەرشتێک بیەوێت بپەرستێت و پیرۆزی بکات و تۆش بۆت نەبێت ڕەخنەی لێبگریت!\nسەیرکەن پیرۆزی ئاوایە ،سەرۆکی کۆریای باکوور وەزیری بەرگری وڵاتەکەی کوشت، چونکە کەبە سەردانێکی کوتووپڕ ھاتبووە سەربازگەیەک ، جەنابی وەزیر خەوتبوو! ئاخر لای کۆریەکان سەرۆک پیرۆزە و خەوتنی وەزیر بێ ڕێزیە بە سەرۆک!\nئازادی جاری وا ھەیە ئازاربەخشیشە، چونکە ناچارمان دەکات رێز بۆ ھەندێک بیروڕا قایلبین کە بە دڵمان نیە و لەوانەشە توشی خەجاڵەتیمان بکات. زۆر جار کەسایەتیە گشتیە ناسراوەکان ڕووبەڕووی ڕەخنە و تەنانەت گاڵتەپێکردنیش دەبنەوە. سەرۆکی ئەمەریکا ڕۆژانە ڕووبەڕووی ڕەخنە، گاڵتەپێکردن ، نوکتە و کاریکاتێری تەنزئامێز دەبێتەوە. بێگومان ئەو ھەڵمەتەی بە دڵ نیە و زۆر لێشی نیگەرانە، بەڵام ناتوانێت بە دەرکردنی بڕیارێکی سەرۆکایەتی ئەو ھەڵمەتە ڕاگرێت و ئەنجامدەرانی زیندانی بکات، چونکە کارێکی لەو بابەتە پێچەوانەی سەرەتا گشتیەکانی ئازادی بیروڕایە ، ئەو ئازادیەی کە بەردی بناغەی دروستبوونی ئەمەریکایە.\nلەوانەیە ھەستت بڕوشێ کاتێک کەسێک ڕێزی پیرۆزیەکانت ناگرێت، تەنیا لەبەر ئەوەی بە دەربڕینەکانی ھەستی بریندار کردوویت، مافی ھەڕەشە یان کوشتنیت نیە ، بەڵکە دەتوانیت لە چوارچێوەی ئازادی بیروڕادا، وەڵامی بدەیتەوە.\nبەبێ ئازادی ڕادەربڕین سیاسەت سەرکەوتوو نابێت ، بەبێ ئازادی ڕادەربڕین ناتوانین بنووسین و داھێنان بکەین. نە سینەما و فلیم ، نە ڕۆمان و ئەدەب، نەھونەر و مۆسیقا، نە ئابوری و نە ڕۆژنامە و ڕاگەیاندن ..... نە ھیچ شتێک پێش ناکەوێت.\nسەیری ڕاگەیاندنی وڵاتانی عەرەبی و ئیسلامی بکەن، سەیری سینەما و کتێبە چاپکراوەکانی بکەن ، بەراوردێک لە نێوان ڕاگەیاندنی ئێمە و خۆرئاوایەکان، لە نێوان فلیمەکانمان ، کتێبەکانمان ، خوێندن و سیستەمی بەڕێوەبردنی کۆمەڵگەکانمان بکەن ، چی دەبینن؟ ئایا ئەوان لە ڕووی بایۆلۆژیەوە لە ئێمە زیرەکترن؟! بێگومان نەخێر. ئەی بۆ وایە؟\nئەوە ئاست و ڕادەی ئازادیە کە مەحاڵ دەخوڵقێنێت. چاوەڕێی پێشکەوتن و بەروپێشچوون لە کۆمەڵگەیەک مەبن تا بیناقاقای نوقمی سەرکوت و سانسۆر بووبێت.\nئەی کێ لەم دواکەوتوویە بەرپرسە؟\nلێپرسراوی یەکەم تاکی بێدەنگ و لایەنگری مێگەلە، ئەو تاکەی بەبەرچاویەوە ئازادیەکەی لە گیانەڵادایە و کەچی ئەو خوازیارە بۆ پارێزگاری لە پیرۆزیەکانی سەری مرۆڤ بپەڕێنێت، ئەو گەروانە بخنکێنێت کە لە بەرژەوەندی ئەم دەنگ ھەڵنابڕن، سەرەنجام زمانی خۆشی دەبڕدرێت لە لایەن ئەوانەوە کە بە دڵیان نیە . ئەو کەسانەی کە بەم سەرکوتە ڕازین ، ھەر ئەو کەسانەشن کە ئاشقی سەیرکردنی فلیمە بیانیەکانی نێتفلیکسن، لە ماڵپەڕی ئامەزۆن وێڵن بەشوێن کتێبە بیانیەکاندا، ئارەزوویان سەیرکردنی کەناڵە ئاسمانیە بیانیەکان و بەرنامەکانیانە. ھەر ئەو تاکەیە کە دژی دەسەڵات و سیاسەتەکانی دەنگی ھەڵبڕیوە و خوازیاری ژیانێکی شەرافەتمەندانەیە. بەبێ ئەوەی بزانێت کە ئەم بەرھەمانە بەرھەمی ئەو ئازادیەن، کە ئەم تاکە دژیەتی!\nبەڵێ ئازیزم تۆ ئەو ڕۆژە شکۆمەندی و مافەکانت لەدەستدا ،کە ڕازی بویت و قوربانیت بە ئازادیەکەت دا. ئاخر ئازادی تەنیا یەک ئاراستەی نیە، تۆ یان بڕوات پێیەتی یان نا. تۆ کە بە سەرکوتی نەیارەکانت ڕازیبیت، بێگومان دەبێت بە سەرکوتی خۆشت لە لایەن ئەوانەوە ڕازیبیت.\nیەک ڕاستی ھەیە بیزانە ھاوڕێی ئازیزم، تۆ بە ڕخنەگرتن لە پیرۆزیەکانت نامریت، بەڵام مردنت مسۆگەرە کاتێک ئازادیت زەوت بکرێت. ئاخر ئازادی بناغەی بونی تۆیە و بەبێ ئەو ئازادیە ھیچ شتێکت مانای نامێنێت لەم ژیانەدا. ژیانی مرۆڤ لەو شوێنەوە دەستپێ دەکات کە ئازادی بەدەست دەھێنێت و لەو شوێنەشدا کۆتایی دێت، کە ئەو ئازادیەی زەوت دەکرێت.\n* ئازادیی قەڵای سەرەتا و کۆتایی: گوتارێکی نووسەری ناسراوی مەغریبی ''ئەلئەخ رشید''، بە دەسکارییەوە کردم بە کوردی:\nماڵپه‌ڕی هه‌ورامان عه‌لی


وتاری هاوڕێ عەبدوڵڵا موهتەدی سکرتێری گشتیی کۆمەڵە لە فێستیڤاڵی "خۆڕاگری شکۆمەندییە" بە بۆنەی ٢٨ی گەلاوێژ، ساڵڕۆژی بەرنگاری نەتەوەیی گەلی کورد.\nمیوانە بەڕێزەکان کەسایەتی و حیزبە سیاسییەکان کوردانی هەر چوارپارچەی کوردستان، بەخێربێن سەر چاوەکانم. ئێوارەتان باش.\nبەدوای بەخێر هاتنی گەرم و گوڕی هەموو لایەکتان پێم خۆشە سپاسێکی بەڕێوەبەران و رێکخەرانی ئەم بەرنامەش بکەم و هیوادارم لە ساڵانی داهاتوو گەرم و گوڕتر بیگرین و لە ساڵانی داهاتوو لەسەر خاکی کوردستان ڕۆژهەڵات بیگرین. پێم خۆشە لەم دەرفەتەدا سڵاوێکی دووبارە بنێرمەوە بۆ هەموو گیان بەختکردووان و ئیعدام کراوانی ڕۆژانی یەکەمی داگیرکاری کۆماری ئیسلامی لە کوردستان کە بە دوای ٢٨ی گەلاوێژ دا هات، ڕێزیان لێ دەگیرێ و گومانم نییە رۆژێک دێ پەیکەریان لێ دروست دەکرێ. سپاسێکی زۆریش دەکەم بۆ ئەو هونه‌رمەندانەی کە بە دەنگی خۆش و پەنجەی رەنگینیان شەپۆلی زەوقی میللی کوردی یان بردە نێو هەست و هەناسەمانەوە و هاوپشتی خۆشیان لەگەڵ کوردستانی رۆژهەڵات نیشان دا.\nبەڕێزان ٣٨ساڵ لەوە پێش لە وەها رۆژێک دا ئایەتوڵڵا خومەینی فەرمانی هێرشی هەمەلایەنەی بۆ کوردستان دەرکرد، ئەو هێرشە ناڕەوا و بێ پاساوە نوختەی وەرچەرخانێکی گەورەی لە مێژووی گەلی کورد لە کوردستانی رۆژهەڵات پێک هێنا و قۆنا‌غێکی بە تەواوی نوێی کردەوە. بەڵام لەوە گەورە تر و لەوە مێژوویی تر، بڕیاری وەستانەوە و بەرەنگار بوونەوە لەهەمبەر لێشاوی هێرشی گەورەی کۆماری ئیسلامی بۆ سەر کوردستان بوو کە لە ئێوارەی هەمان رۆژی فەرمانی هێرش لە لایەن شۆڕشگێڕانی ئەو سەردەمەوە دەرکرا. ئەو بڕیارە رەنگ دانەوەی ئاوات و ویستی کۆمەڵانی خەڵکی کوردستان بۆ ئازادی و ئازاد ژیان بوو. هەر بۆیەش "٢٨ی گەڵاوێژ" رۆژی تاوانکاری دڵتەزێن بە دژی گەلی کورد، رۆژی ئیعدامی بە کۆمەڵ، رۆژی تیرەباران کردنی بێ دادگایی، رۆژێکە کە داسی مەرگی کۆماری ئیسلامی سەری بەرزی کوڕان و کچانی کوردەواری بڕییەوە، بەڵام لە هەمانا کات دا رۆژی بەرنگاری نەتەوەیی خەڵکی کوردستانیشە. رۆژێکە کە ٣٥ساڵ پێش ئەوەی داعشی سونی هێرشی تێتروریستی خۆی بۆ سەر کوردستانی ئەم دیو بخاتە گەڕ، داعشی شێعە هێرشی دڕندانەی خۆی بۆ سەر کوردستانی ئەو دیو دەست پێکرد. هەر وەکوو چۆن کوردی ئەم دیو بە خەباتی بێ وێنە و قارەمانانەی خۆیان بوون بە نموونەی بەرنگاری لە عێراق و جێی ستایشی هەموو جیهان و لە هەموو ناوچەکە، کوردی ئەو دیویش لە ئێرانێک دا کە خەریک بوو دەکەوتە ژێر چنگی دیکتاتۆرێکی دینی بێ بەزەیی، بوون بە نموونە و سمبولی مقاومەت و بەرخۆدان. بە بێ ئەو خەباتە هەمە لایەنە سیاسی، کۆمەڵایەتی، رۆشنبیری و پێشمەرگانەیە، کوردی ئێران هەرگیز نەیان دەتوانی بزووتنەوەکەیان بۆ ماوەی ٣٨ساڵ لە دژوارترین بار و دۆخ دا زیندوو راگرن، کوانووی خەبات بە گەرم و گوڕی بهێڵنەوە و دەسەڵاتی تۆتالیتەری کۆماری ئیسلامی بە دوای چوار دەهە داپڵۆسین و داگیرکاری لە کوردستان ئێستاش هەموو رۆژێک چاوەڕوانی تەقینەوەی گوڕکانی کوردستانی رۆژهەڵات بێ. هەر بۆیەش هەر تاکێک و هەموو بنەماڵەیەکی کوردی رۆژهەڵات لەسەریەتی قەدری ئەو وەستانەوە و بەره‌نگاریە بزانن و فێری زارۆک و نەوەی نوێی بکەن.\nجیاوازی ئەم دیو و ئەو دیو لە خەباتەکەیان دا لەم دوو قۆناغە دا لەوە دا بوو کە ئه‌و داعشانه‌ی هاتنە سەر ئێمە، گرووپێکی تێروریستی ئاماڵ چەتە نەبوون، بەڵکوو جێگرەوەی دەوڵەتێکی بەهێزی وەک ئێران بوون کە وەک داعشەکانی ئێرە لەترسی فڕۆکەی ئەمریکا ڕایان نەدەکرد، بەڵکوو بە فڕۆکەی دروست کراوی ئەمریکا شار و گوندی ئێمەیان دەکێڵا. نە جیهان بە فراوانی لە سەرمان هاتە دەنگ نە لەشکرێک پشتی گرتین، نە ئامرازی نوێ ڕاگەیاندن هەبوو کە سکاڵای خۆمانی پێ بکەین، نە تەنانەت تۆڕەکۆمەڵایەتییەکان لە ئارادا بوون کە دەنگ مان بە دنیا بگەیەنن، بەڵام لە خۆبەخشی و لە گیانی شۆڕشگێڕانە هیچ مان کەم نەهێنا.\nئێستایش دەزانین کە ئەوان دەتوانن دەست درێژی بکەنە سەر کوردستانی رۆژهەڵات و دەستی تێروریستی لە ئێمەمانان بوەشێنن، بەڵام ئەوانن کە دەبێ لە کوردی رۆژهەڵات بترسن، ئەوانن کە لە گەمارۆی دە میلیۆن کوردی رۆژهەڵات دا شەو و رۆژ دەبەنە سەر.\nبا دۆست و دوژمن بزانێ، "هەموو کۆرپەیەکی بەر مەمکانی ئەمرۆی کوردەواری پێشمەرگەیەکی سبەی رۆژی کوردستانە"، درەنگ یا زوو ئەوانن کە دەبێ لەحاست پرسی رەوای کورد سەر دانەوێنن.\nبەڕێزان ئەم رۆیش کە لە جیهانێکی جیاواز دا دەژین و کە تیایدا دەنگی ئازادی و دادخوازی وەکوو جاران کپ ناکرێ، ئەمرۆش کە دیکتاتۆرەکان و رژیمە داپڵۆسێنەرەکان لە هەموو جیهان خەریکە جێگایان پێلەق دەبێ، ئەمرۆش کە کورد لە هەموو ناوچەكه دەسکەوتی گەورەی بەدەست هێناوە، ئەمڕۆ کە بە تایبەتی بە ئاواتین کە لە داهاتوویەکی نزیک دا سەربەخۆیی کوردستانی باشوور لاپەڕەیەکی گەش و نوێ لە مێژووی هەموو گەلی کورد دا بکاتەوە، بەڵێ لەوەها سەردەمێک دا ئێمەی کوردی رۆژهەڵات لە هەموو شتێک زیاتر پێویستی مان بە بووژانەوەی جووڵانەوەی رۆژهەڵاتە، مەرجی سەرەکی ئەمەش بوونی یەکگرتوویی نێوخۆیی مانە. دەتوانین بە یەکگرتوویی هەموو هەڕەشەکان بەرپەرچ بدەینەوە و هەموو هەلەکان بقۆزینەوە، تەنیا لەو یەکگرتووییەش دایە کە دەتوانین سرنجی کۆمەڵگەی نێونەتەوەیی بۆ لای کوردستانی رۆژهەڵات و خەباتەکەی و داخوازیەکەی رابکێشین.\nئه‌م بابه‌ته 5067 جار خوێنراوه‌ته‌وه


هێلال ئەحمەر هەڕەشە لە ڕیکخراوەی \_"ژیانەوەی سروشتی مەهاباد\_" دەکات\n17:01 - 8 خاکەلێوه 2719\nئاژانسی کوردپا: هێلال ئەحمەری مەهاباد، هەڕەشەی دەستبەسەر کردنییان لە ئەندامانی ئەنجومەنی \_"ژیانەوەی سروشتی مەهاباد\_" کە خەریک بە کۆکردنەوەی یارمەتی خەڵک بۆ لافاولێدراوان بوون کرد.\nبە پێی ڕاپۆرتی گەیشتوو بە ئاژانسی هەواڵدەریی کوردپا، ئەندامانی ئەنجومەنی \_"ژیانەوەی سروشتی مەهاباد\_" کەمپەینێکیان لە ژێر دروشمی \_"بە تەنیا بە جێیان نەهێشتین، بە تەنیا جێیان ناهێڵین\_" بۆ کۆکردنەوەی یارمەتی خەڵک بۆ لافاو لێدراوان، وەڕێخستوە کە لەگەڵ دژکردەوەی کۆمەڵەی هێلال ئەحمەری مەهاباد رووبەڕوو بووەوە.\nبە وتەی سەرچاوەیەکی ئاگادار، کۆمەڵەی هێلال ئەحمەری مەهاباد بە هەڕەشەکردن لە بەڕێوبەرانی ئەو کەمپەینە پێیان ڕاگەیاندوون کە دەبێ یارمەتییە کۆکراوەکان ڕادەستی هێلال ئەحمەر بکەن.\nئەو سەرچاوە ئاگادارە هەروەها وتوویەتی: ئەندامانی ئەنجومەنی \_"ژیانەوەی سروشتی مەهاباد\_" ئەو داوایەی هێلال ئەحمەری مەهابادیان ڕەت کردووەتەوە.\nهەروەها ئەم سەرچاوە ڕایگەیاندووە: دوای ڕەتکردنەوەی داواکارییەکەی هێلال ئەحمەری مەهاباد، هەڕەشەی دەسبەسەری لە بەڕێوبەرانی ئەو کەمپەینە کراوە.\nئەو سەرچاوە ئاگادارە لە درێژەدا وتوویەتی: سەرەڕای هەڕەشەکان، ئەندامانی ئەنجومەنی \_"ژیانەوەی سروشتی مەهاباد\_" درێژە بە کۆکردنەوەی یارمەتییەکان بۆ خەڵکی لافاولێدراو دەدەن.\nلە ڕۆژی دووشەممە، ٥ی خاکەلێوەوە، لافاو زۆربەی شارەکانی ئێران و کوردستانی گرتووەتەوە و ڕێکخراوی کەشناسی بە بڵاوکردنەوەی ئاگادارییەک سەبارەت بە ڕوودانی لافاو لە زۆربەی شارەکانی ئێران و کوردستان هۆشداری دا.\nجێگری بەڕێوبەرایەتی قەیران لە ڕێکخراوی پزیشکی دادوەریی ئێران جەختی کردووەتەوە، لە دووهەمین شەپۆل لە بارینی باران و ڕوودانی لافاو لە پارێزگاکانی ئێراندا ٣٠ کەس گیانیان لە دەست داوە؛ پێشتریش ڕاگەیەندرابوو کە لە شەپۆلی یەکەمی هەستانی لافاو لە پارێزگاکانی باکوور و باکوری خۆرهەڵاتی ئێران ٩ کەس گیانیان لە دەست داوە.


(قادری حاجی عەلی بەگ 1955-2020)و چەن یادەوەرییەکی شیرین!\nلە ڕاستیدا، لە ئەو ماوە دوورودرێژەی کاک (قادر)م لە نزیکەوە ناسیوە. زۆر شت هەیە، باسیبکەم، بەڵام هێندەی مەبەستمبێ، لە ئەم یادە پڕ شكۆیەدا، وەک ئەمەکی دۆستایەتیی و هاوڕێیەتی، نێوان ئەم دوو بنەماڵەیە بە گشتیی، پێوەندیی من و خوالێخۆشبوو بە تایبەتی، زۆر بە پێویستم زانی، لە یادی چلەی کۆچکردوودا، چەن بیرەوەرییەکی گرنگ و شیرین باسکەم.\nساڵی (1974)، جەنگ لە (کوردستان)، لە نێوان سەرکردایەتی شۆڕش و دەوڵەتی داگیرکەری (بەعس)دا نوێبووەوە. منیش وەک لاوێکی نەتەوەیی نیشتمانپەروەر، ڕووم لە شاخ و شۆڕش کرد. لە بەتالیۆنی (4)ی هێزی (خەبات) بووم بە پێشمەرگە. فەرماندەی بەتالیۆنەکەمان ڕەوانشاد (نووری حەمەعەلی1940-1981) بوو. کاک (قادر)یش لە بارەگەی بەتالیۆن، لە بەشی دارایی بوو. ئەو کاتە، تەمەنی هەر لە نێوان (18-19) ساڵاندا دەبوو، خوێندکاری زانکۆش بوو.\nلە ئەو ماوەیەی، شەو و ڕۆژ پێکەوەبووین، لە نزیکەوە پتر یەکدیمان ناسی، پتر شارەزای بووم، کوڕێکی زۆر بەڕێزبووو، زۆر بێ دەنگ و کەمدوو بوو، خۆڕاگربوو، بێزاریی دەرنەدەبڕی، چاونەترس بوو. لەبەرئەوە سەرەداوی هاوڕێیەتییەکی خاوێن و دڵسۆزانەمان گرێدا، تا لە ژیانیشدا بوو، ئەو دۆستایەتییەمان هەر بەردەوامبوو. (1)\nلیرەدا دەمەوێ، باسی ئەمەک و دڵسۆزیی ئەو پیاوە بکەم، چونکە منی لەبیرنەچووبووەوە، هەرچەندە ڕۆژێ لە ڕۆژان، لە یەک ڕێکخراو و پارتدا، پێکەوە کارمان نەکردبوو، دوو کاری باش و گرنگی بۆ دۆزیمەوە.\nبەڵام دوای ماوەیە، هێندێ کەسیاتیی و هاوڕێی دڵسۆز، داوایان لێ کردم، بگەڕێمەوە و لە زانکۆ دامەزرێمەوە، چونکە زانکۆکان پیویستیان بە کادێری ئەکادێمی هەبوو. منیش داواکارییەکەم پەسەندکرد و ساڵی (2005) بەیەکجاریی گەرامەوە و لە زانکۆی (سولەیمانیی) دامەزرامەوە.\nگوتی: ئاخر کوڕی باش، من ڕەوشی ئێرەم باشتر دەزانی، بۆیە پار داوام لێ کردی، بگەڕێیتەوە، تا ئیشت بۆ بکەم، لە هەر شوێنێ بتەوێ، پۆستێکی باشت بۆ دابینکەین. خۆت نەتویست. ئیستەش لە زانکۆ چیت دەوێ، بۆت بکەین؟\nهێندەی من لە نزیکەوە، ئەو پیاوە مەردەم ناسیوە، ئەو ماوە دوورودرێژە پێکەوەبووین، تا بڵێی کوڕێکی بێدەنگ و لەسەرخۆ بوو. ڕێزی خۆی و خەڵکی دەگرت، وریا و کوردپەروەر بوو. زۆر جاریش دووقۆڵی لە شوێنی دادەنیشتین، هێندێ شتی گرنگ و نهێنیی بۆ باسدەکردم. ئێرە جیی ئەوە نییە، باسیانکەم. رۆژێ دێ، بەدرێژیی لێیان بدوێم.


شێوازی مامەڵەكردنی دایك لەگەڵ كچەكەی\nله‌لایه‌ن: محەمەد ڕزگار - به‌روار: 2021-02-11-14:22:00 - کۆدی بابەت: 2151\nبێ پلانی دایك و باوك\nشێوازی مامەڵەکردنی دایک لەگەڵ کچەکەی\nئاشکرایە منداڵ ئەگەر لە سایەی خێزانێكی تەبا و لەگەڵ یەک گونجاودا گەشە بکات کاریگەرییەکی باشی لەسەر دەرون و کەسێتی ئەو منداڵە دەبێت، هەر بۆیە پێویستە دایکان و باوکان لەسەر پیادەکردنی یەک ڕێباز کۆک بن تاوەکو ڕۆڵەکانیان بە پەروەردەیەکی ڕاست و دروست گەورە ببن.\nلەبەر چەن هۆکارێک کە لای هەموان ئاشکرایە کچ زیاتر پەیوەستە بە دایکیەوە، هەر بۆیە ڕۆڵی پەروەردەیی دایک بۆ کچ زیاتر دەبێت لە ڕۆڵی باوک.\nلێرەدا جێی خۆیەتی ئاماژە بدەم بە جۆرێک لە دایکان کە پشت دەبەستن بە هەندێ بەهای جوانکاری لە تێڕوانینیاندا بۆ کچەکانیان، وە جوانی دەکەنە سەنگیمەحەک و بەو پێوەرە سەیریان دەکەن و دەیان نرخێنن، بێگومان ئەم جۆرە تێڕوانین و پێوەر بۆ دانانە هەڵەیە و ئەم بەهایانە بناغەیی نین لە پێک هاتە و دروست بوونی مرۆڤدا، ڕۆژانە گوێمان لە وەسف و پیاهەڵدانی دایکان دەبێت بە بەژن و باڵای کچەکانیاندا هەڵ دەدەن و شانازیان پێوە دەکەن.\nئەمڕۆ ژیان گۆڕاوە و ئاڵۆز بووە و پیاو بە شێویەک بیردەکاتەوە کە بەهای جوانی و جوانکاری ناکاتە تاقە پێوەر و پێودانگ بۆ هەڵبژاردن و هەڵسەنگاندنی هاوسەری ژیانی، پیاوی ئەمڕۆ ئەوە لە خێزانەکەی داوا دەکات کە هاوسەر هاوڕێی بێت و ژیانی لەگەڵدا بنیات بنێ و بەرپرسیارییەتەکانی لەگەڵدا هەڵبگرێ بە شێوەیەکی ئازا و دڵێرانە.\nهەر بۆیە ئەرکی سەر شانی دایکە کچەکەی وەها گۆش بکات کە ڕای بهێنێ لەسەر هەڵگرتنی بەرپرسیاریەتی بینینی ڕۆڵی خۆی لە خێزاندا.\nدایکی بەڕێز ڕێگە بدە کچەکەت ڕۆڵی خۆی بزانێت چۆن لە دواڕۆژدا وەک دایکێک و وەک مامۆستا و فێرکاری ئەو منداڵانەی لە دوا ڕۆژدا خزمەتی نیشتیمان دەکەن. لە هەمان کاتیشدا دەبێتە کابانی ماڵێک کە خۆی سەرپەرشتی دەکات و پەروەردەی ڕۆڵەکان دەکات (خۆ تۆ دڵنیای لەوەی کیژۆڵەکەتان نابێتە هونەرمەندێکی سینەما یان نمایش کارێکی جلوبەرگ یان بەرگی گۆڤارەکانی پێ بڕازێنرێتەوە).\nکەواتە هەر لە سەرەتاکانی تەمەنییەوە منداڵ بە تایبەتی کچ دەبێت ئەو ڕاسیەی لە لا روون بێت کەوا تەنها بە زانست و زۆربوونی پسپۆڕی و شارەزایی و هۆشیاری سەبارەت بە ڕووداوەکانی دەورووبەری دەتوانێت هاوسەنگی و سەرکەوتن بۆ ماڵ و خێزانەکەی فەراهەم بێنێ.\nهەمیشە شێوازی زیرەکانە و کاتی لەبار هەڵبژێرە تاوەکو گفتوگۆی لەگەڵدا ساز بدەی، لە هەمان کاتدا دوور بە لە شێوازی تەقلیدی و کۆن چونکە ڕۆڵەی ئەم سەردەمە زۆر لەوە زیرەکترن کە ئێمەی گەورە تەصەوری دەکەین.\nبەڕاستی بارودۆخی ئافرەتی کورد تاوەکو ئەمڕۆش نالەبارە و کچان لە زۆرێک لە خێزانەکاندا ڕوو بە ڕووی توندوتیژی یان توند مامەڵەکردن دەبنەوە، بێگومان هۆکاری ئەمەش دەگەڕێتەوە بۆ باش حاڵی نەبوونی دایک و باوک لە ڕۆڵەکانیان و کەمی متمانەیان بە کچەکانیان.\nکچ کاتێک هەست بکات خێزانەکەی متمانەی پێیەتی ئەم هەستە وای لێ دەکات بەهێز بێت لە ڕووبەڕوو بوونەوەی هەر هەوڵێک بۆ ڕاکێشانی یان خەڵەتاندنی.\nلەوانەیە ڕوو بدات لەگەڵ ئەوەی کە تۆ متمانەت پێ بەخشیوە بڕێکی ئازادیی هۆشیارانە و مولتەزیمت داوەتێ کەچی لەناکاو دەبینیت کەوتۆتە هەلەیەکەوە کە زیان بە کەسێتی لە بواری کۆمەڵایەتی دەگەیەنێ و تێڕوانینی خەڵک بەرامبەری دەشێوێنێ!\nلەم کاتەدا چی دەکەیت؟\nئایا بە شێوەیەکی توند و تیژ ڕەفتاری لەگەڵ دەکەیت و لێی توڕە دەبیت؟\nئایا لێدان سوودی دەبێت؟\nئایا هەڵوێستی تۆ لەم کاتەدا چی بێ؟ ئایا بەسەرکۆنەکردن و گلەیی لێ کردنی ئینجا چاودێرییەکی پۆڵاینی بەسەردا دەسەپێنی؟\nبێگومان هیچ کام لەم هەڵوێستانە سوودی نییە. چونکە کچەکەت نەیویستووە هەڵە بکات، ئەوەی کردوویەتی لە ئەنجامی کەمی شارەزایی و تێگەیشتن و حاڵی بوونی لە ژیان و لە خەڵکی یا ئارەزووکردنی لە پشکنینی جیهانێکی نادیار (المجهول) بووە.\nقۆناغی پێش باڵغ بوون\nئەو منداڵەی پێش باڵغ بوون چاودێرییەکی پێویستی وەرگرتووە لە ڕووی دەروونی و جەستەیی و کۆمەڵایەتییەوە بە ئاسانی دەتوانێ قۆناغی هەرزەکاری تێپەڕ بکات بەبێ هیچ کێشەیەکی ئەوتۆ کە ناڕاحەتی بکات.\nبەڕاستی قۆناغی هەرزەکاری قۆناغێک نییە دابڕابێت لە قۆناغەکانی پێش خۆی، چونکە هەموویان بەندن بەیەکەوە هێندە هەیە لەم کاتە ناسکەی تەمەنی دا منداڵەکەت حەز بەوە دەکات سەربەخۆ بێت و هەست بە ئازادی بکات. هەرچی دەوێت دەیخوێنێتەوە و ئەو کەسە دەکاتە هاوەڵی کە خۆشی دەوێت. لەم قۆناغەدا چیرۆکی دایک ڕۆلێ نامێنێ و ئەبێ دایک شێوازێکی تر بگرێتەبەر بۆ پەروەردەکردنی ڕۆڵەکەی لەم بوارەدا، بەوەی کتێک لەسەر ڕێگەی ڕۆڵەکەی دابنێ کە باسی ژیان و هەوڵدانی پاڵەوان و هەڵکەوتوان و زانایانی میللەتان بکات. وە ئەگەر هەر پرسیارێکی لێ کردیت دایکی ئازیز، پێی ڕابگەیەنە کە وەڵامەکەی لە فڵان کتێب یان فەرهەنگدایە، ڕای بێنە کە خۆی بە دوای زانیاری و ڕاستییەکاندا بگەڕێت و لەبەر چاوی هاوڕێکانت و ئەندامانی خێزاندا باسی بکە و بڵێ بەدواداچوون و گەڕانیهەیە و بە دوای زانیاریدا، زۆر زانیاری لە لای ئێمە نایزانین.\nلات سەیر نەبێت گەر بڵێم فێری (زۆر وتنی) بکە، لەبەر ئەوەی قۆناغی هەرزەکاری قۆناغێکی هەسیتارە و باش وایە دایک ئاگای لە وردەکاریەکانی ژیانی ڕۆڵەکانی بێت، کاتی هانی دەدەیت ئەوەی لەناخیدایە بیدرکێنی و یارمەتی ئەویش و خۆشمان دەدەین بۆ ڕاستکردنەوەی و بەدواداچوونی لایەنی دەروونی و کۆمەڵایەتی، لە هەمان کاتدا ڕێگە لە خەڵکی تریش دەگرێت کە چەواسەی بکات و بەرەو هەڵدێری ببات، بێگومان ئەم داواکارییە بۆ دایکێک لە دەرەوە حەز بکات زۆر زەحمەتە، چونکە هەر چرکەیەک لە کاتی ئەو دایکە بەندە بە کارێکەوە، بەڵام پێویستە دایک ئەو ڕاستییە بزانێک کە ئەو پێش ئەوەی ئافرەتێکی کارمەند بێت (دایکە) و لەسەر پێویستە هەر چەند سەرقاڵ بێت و هیلات و ماندوو بێت، هانی رۆڵەی بدات لەمەڕ قسەکردن و دەربڕینی ناخی خۆی. وا چاکە ڕێگە بە منداڵەکەت بدەیت لە چێشتخانە لەگەڵتدا دابنیشێت و بە دەم کار کردنتەوە تێڕوانینی و بۆچوونەکانی خۆیت بۆ باس بکات، پێویستە هەست بکات کە بە وردی گوێت بۆ شل کردووە و هەماگەنگیت لەگەڵ ئەو قسانەی کە بۆتی دەکات.\nدایکی بەڕێز، رێگە بە جگەر گۆشەکەت بدە، باس لە بیر و بۆچوون و ترس و دڵەڕاوکێی خۆی بکات، چونکە بۆی هەیە لەم ڕێگەیەوە بگەیتە نهێنییەکی ترسناک لە ژیانی منداڵەکەتدا کە لەوانەیە بەرەو کارەساتێکی خراپی بەرێت.\nبە هیچ جۆرێک باس لە هۆکاری نەبوونی کات مەکە چونکە منداڵ سامانێکی زۆر بەنرخە و هیچ جۆرە شتێک لە بەرامبەردا ناتوانێت ڕابوەستێت.\nبابه‌ته په‌یوه‌ندیداره‌كان به : شێوازی مامەڵەكردنی دایك لەگەڵ كچەكەی\nچاوەڕوانیكردنی دایك و باوك لە منداڵ بەدەر لە تواناكانی\nدەمەقاڵەی دایك و باوك دەبێتە هۆی تێكدانی كەسێتی منداڵەكانیان


كچێك كه دونیایی مۆد ده‌وڵه‌مه‌ند ده‌كات!!!\nهەینی, 11 ئازار 2011 08:20\nكچانی ته‌مه‌ن 5 سال  به‌زۆری زۆرتر تێكه‌ڵی یاریه بوكه‌كان ده‌بن،به‌ڵام ئیستا كچێك ده‌ناسین كه هه‌ر له‌ته‌مه‌نی 5 ساڵیه‌وه ده‌ستی كردووه به‌خوێندنه‌وه‌ی گۆڤاره‌كانی مۆد و به‌فێربوونی خه‌یاتیه‌وه خه‌ریك بووه!\n(سیسیلیا کاسینی) یه‌كێكه له دانیشتوانی یه‌كێك له‌ناوچه‌كانی كالیفۆرنیا یه كاتێك كه‌ته‌مه‌نی 5 ساڵ بووه، به‌له‌سه‌ر خۆیی كراسه‌كانی خوشكه‌كه ده‌هێناو به‌وان مۆدێلی تازه‌ی دروست ده‌كرد.\nكاتێك كه دایك و باوكی هه‌ستیان كرد به‌و په‌یوه‌ندیه به‌هێزه‌ی كه ئه‌م كچه به ئاره‌زووی خه‌یاتیه‌وه هه‌یه‌تی بۆ ڕۆژی له‌دایك بوونی له‌ته‌مه‌نی 6 ساڵیدا مه‌كینه‌یه‌كی خه‌یاتیان به دیاری بۆ كڕی وه‌هه‌ر له‌و كاته‌وه یارمه‌تیان دا بۆ ته‌واو فێربوونی ئه‌و كاره.\nله‌ته‌مه‌نی 7 ساڵیدا نامه‌یه‌كی ئاڕاسته‌ی یه‌كێك له كۆمپانیا درومانیه‌كانی ئه‌و شاره‌ی كه لێی ئه‌ژی كرد وه په‌یوه‌ندی كرد پێیانه‌وه، وه له ته‌مه‌نی 8 ساڵیدا لۆگۆی تایبه‌تی خۆی بڵاوكرده‌وه‌و وه‌به‌و لۆگۆیه له كاره‌كانیدا سودێكی باشی وه‌رگرت!\nسیسیلیا کاسینی به‌و ئاره‌زوانه‌ی كه هه‌یه‌تی له چه‌ند ساڵی داهاتوودا به‌ناونیشانی ده‌ركه‌وتوو له جیهانی مۆد ده‌ناسرێت.\nئه‌و ئه‌یه‌وێت سایتی تایبه‌تی خۆی بڵاو بكاته‌وه تا خه‌ڵكی له‌ته‌واوی جیهاندا ڕاوبۆچونی خۆیان سه‌باره‌ت به‌و بڵێن.\nكه‌واته چاوه‌ڕێی یه‌ك ناسراوی نوێ بن له جیهانی مۆد!!


کرواتیا دەڵێت زیاتر لە 5 هەزار پەناخواز چوونەتە وڵاتەکەیەوە\nی مانگی نۆ ١٧, ٢٠١٥\nکرواتیا دەڵێت لەوەتای هەنگاریا سنوورەکانی خۆی لەگەڵ سربیا داخستووە، زیاتر لە 5 هەزار پەناخواز چوونەتە نێو وڵاتەکەوە. نەتەوە یەکگرتووەکان هاتە دەنگ و هەڵویستەکەی هەنگاریای بەرامبەر بە پەناخوازان شەرمەزارکرد و گوتی ئەو کارە جێی قبووڵکردن نیـیە.\nپۆلیسی کرواتیا ئەمڕۆ پێنجشەممە ئەم ئامارەی ڕاگەیاند دوابەدوای 24 کاژێر بەسەر چوونە ژوورەوەی شەپۆلی پەناخوازان لە سنوورەکانی خۆرهەڵاتی وڵاتەکەیەوە. بەمەش کرواتیا بووەتە دەروازەیەکی نوێ بۆ ئەو کەسانەی لە توندوتیژی نێو وڵاتەکانیان هەڵاتوون، وەکو سوریا و عێراق و ئەفغانستان.\nزۆران میلانوڤچ سەرۆک وەزیری کرواتیا ئەم مەسەلەیە لەگەڵ ویرنەر فیامان هاوتا ئوسترالییەکەی ئەمڕۆ پێنجشەممە لە زاگریب تاووتوێکرد. میلانۆڤچ بەڵێنی دا کە ڕێگەبدات بە پەناخوازان بە ئازادی بە وڵاتەکەیدا ڕەتببن.\nڤینسا پۆسچ وەزیری دەرەوەی کرواتیا لە درەنگانێکی دوێنی چوارشەممە گوتی کرواتیا ئامادەیە بۆ گەیشتنی هەزارەها پەناخواز بەڵام دەرەقەتی بە دەیەها هەزار نایەت.


مه‌لا به‌ڕێزه‌کان،کێ تۆبه بکات؟\nداواتان له نووسه‌ران کردووه تۆبه بکه‌ن. باشه من ئه‌وه یه‌که‌مین که‌سم ئاماده‌م تۆبه بکه‌م، به‌ڵام ئێوه مه‌به‌ستتان له تۆبه چییه؟ ئایا مه‌به‌ستتان له‌وه‌یه، که مرۆڤ له ئه‌نجامی گوناهه‌وه له خوای خۆی دوور که‌وتووه‌ته‌وه و ده‌بێت به هۆی په‌شیمانییه‌وه بۆی بگه‌ڕێته‌وه؟ ئێوه چۆن و به چ پێوه‌رێک گوناهه‌کانی ئێمه ده‌ستنیشان ده‌که‌ن؟ به پێی قورئان و حه‌دیس؟ ئۆکه‌ی، من ڕازیم، به مه‌رجێ ئێوه خۆتان له‌و قورئان و حه‌دیسه‌تان لانه‌دابێت. با بۆ سه‌ره‌تاییترین شت بگه‌ڕێینه‌وه. به پێی حه‌دیس فریشته نا‌چنه ماڵێکه‌وه، ئه‌گه‌ر وێنه و په‌یکه‌ری تێدابێت. پێم ناڵێن له‌ناو ماڵ و مزگه‌و‌ته‌کانی ئێوه‌دا، که پڕه له‌م ده‌عبایانه، چۆن نوێژتان قه‌بووڵه، مادام یه‌ک فریشته ڕوویان تێ ناکات؟ ئه‌رێ چۆن فریشته‌تان بۆ هات و پێی وتن ئه‌و نووسه‌رانه له خوا هه‌ڵگه‌ڕاونه‌ته‌وه، له کاتێکدا ئێوه به‌و بتانه هه‌موو ڕێگاکانتان لێ گرتوون؟ سێ ساڵ له‌مه‌وبه‌ر له‌و گفتوگۆیه‌ی له‌باره‌ی (ئه‌نفال)ه‌وه له‌گه‌ڵمدا کراوه، وتوومه، که له سه‌رده‌می (عومه‌ری کوڕی خه‌تتاب) له کووفه ڕه‌شماڵه‌کانیان فڕێ دا و خانوویان دروست کرد، به‌ڵام (عومه‌ری کوڕی خه‌تتاب) هه‌موویانی سووتاند. پاشان به‌و مه‌رجه ڕێگای دروستکردنی خانووی دا، که له سنووری خۆیان ده‌رنه‌چن. واته نه‌وی بن و ڕووبه‌ریان که‌م بێت. وه‌رن مه‌لا به‌ڕێزه‌کان له‌سه‌ر ده‌ستی ئێوه و هه‌موو مه‌لاکانی دیکه‌ی دنیا من تۆبه ده‌که‌م، ئه‌گه‌ر مه‌رجه‌کانی ئیسلام له خانوو و جلوبه‌رگ و که‌لوپه‌لی ناوماڵ و شته‌کانی دیکه‌تاندا هه‌بوو. من کوڕی ئه‌و کۆمه‌ڵگایه‌ی ئێوه‌م و به‌شی خۆشم قورئان و حه‌دیس و مێژووی ئیسلامم خوێندووه. له هه‌رزه‌کاریم قوتابیی سێ چوارێک له مه‌لاکان بووم، که ئه‌مڕۆ زۆر ناسراون. هه‌مووشیان ده‌زانن باوکم له‌گه‌ڵ ئه‌وه‌شدا پیاوێکی خواپه‌رسته، به‌ڵام ڕێگای نه‌ده‌دام له مزگه‌وت بخوێنم، بۆیه به دزییه‌وه ده‌چووم. ئێستاش هاوڕێکانم بیریان ماوه، که له‌سه‌ر ئه‌وه چ جنێوێکی سه‌یری پێ داوم و به پێکه‌نینه‌وه ده‌یگێڕنه‌وه. ئێوه ناتوانن به‌و قسانه‌تان من فریو بده‌ن، چجای داوای تۆبه‌م لێ بکه‌ن. ئه‌گه‌ر ئێوه به پێوه‌ری قورئان و حه‌دیس و کرده‌وه‌ی ئه‌سحابان من به کافر ده‌زانن، ئه‌دی خۆتان چین، له کاتێکدا شته‌کانتان هه‌ر له مۆبایل، ته‌له‌ڤزیۆن، سه‌ته‌لایت، کۆمپیوته‌ر و نازانم چی و چیتان کتومت له هیی من ده‌چن، ته‌نیا فیکرتان نه‌بێت؟ خۆزگه چاره‌کی (عومه‌ری کوڕی خه‌تتاب) ڕاستگۆ بوونایه و به بێ پێچوپه‌نا دینه‌که‌تان پێ بگوتمایه، نه‌وه‌ک دنیای کافرانتان قه‌بووڵ بێت و خۆتانی تێدا غه‌رق بکه‌ن، به‌ڵام وای پێشان بده‌ن، که دژی فیکری کافرانن. کێ فریو ده‌ده‌ن مه‌لا به‌ڕێزه‌کان؟ من؟ تۆ بڵێی هه‌موو مه‌عریفه‌که‌م به‌شی ئه‌وه نه‌کات له‌وه تێبگه‌م، که چ پێوه‌ندییه‌ک له‌نێوان فیکر و شته‌کاندا هه‌یه؟ ئێوه به‌رهه‌می فیکری کافرانتان قه‌بووڵ کردووه، ناتوانن پێم بڵێن سه‌رچاوه‌ی ئه‌و به‌رهه‌مانه‌تان داوه‌ته به‌ر نه‌فره‌ت، که فیکره. ئێوه له‌ناو ئه‌و بتانه‌دا ده‌ژیین، که (عومه‌ری کوڕی خه‌تتاب) خانووی سووتاندن. هه‌تا ئێوه خاوه‌نی ئه‌و بتانه بن، من تۆبه ناکه‌م. ئێوه نه ڕێگای (عومه‌ری کوڕی خه‌تتاب) ده‌گرن و نه ڕێگای هه‌ندێک له میره‌کانی ئه‌نده‌لووسیش، که له‌پاڵ کردنه‌وه‌ی مزگه‌وت و که‌نیسه‌دا، بایه‌خیان به فه‌لسه‌فه، هونه‌ر، ئه‌ده‌ب، ئه‌ندازه، موزیک و بواری دیکه ده‌دا. نه داخراویی (عومه‌ری کوڕی خه‌تتاب)تان قه‌بووڵه و نه کرانه‌وه‌ی هه‌ندێک له‌و میرانه‌ی ئه‌نده‌لووسیش. ئێوه کائینی سه‌رده‌می ته‌کنه‌لۆجیای کافرانن. ئێوه له بابه‌تی ئه‌و مه‌لایانه‌ن، که نه‌فره‌ت بۆ جوو و کافران ده‌نێرن و له کۆمپانیای (یاهوو) و (گمه‌یل) و (هۆتمه‌یل)ی ئه‌وانیشدا ئیمه‌یل ده‌که‌نه‌وه. به مانا ئێلکترۆنییه‌که‌ی ماڵ له‌وێ داده‌مه‌زرێنن. ئه‌و مه‌لایانه هه‌ر به پێوه‌ره‌که‌ی خۆیان کرێچیی جوو و کافرانن و ئێمه به‌وه تاوانبار ده‌که‌ن، که چاو له ڕۆژئاوا ده‌که‌ین. ئێوه له بابه‌تی ئه‌و مه‌لایانه‌ن، که داوا له موسڵمانان ده‌که‌ن له ڕێگای ئیمه‌یلی جوو و کافرانه‌وه پێغه‌مبه‌ر بپارێزن. ئه‌مه کفری مه‌لاکانه، که‌چی ئه‌وان نووسه‌ر و ڕۆشنبیران به کافر ده‌زانن. ئه‌گه‌ر بڕیاره تۆبه بکرێت، ئه‌وا ده‌بێت ئێوه له‌پێش هه‌ر که‌سێکی دیکه‌وه بیکه‌ن. ئێوه چۆن پێغه‌مبه‌ر ده‌پارێزن؟ بیرتان چوو، که له‌وه‌ته‌ی هه‌ن پێمان ده‌ڵێن هه‌ر که‌سێک قسه به پیاوچاکێک بڵێت، خوا ڕووی ڕه‌ش ده‌کات؟ (نازانم بۆچی هێنده دوژمنی پێستی ڕه‌شیشن، له کاتێکدا به‌شی هه‌ره زۆری ئه‌سحابه‌کان ڕه‌شپێست بوون). ئه‌گه‌ر پیاوچاکێکی نۆرماڵ توانای ئه‌وه‌ی هه‌بێت له‌سه‌ر شێوازی فۆتۆشۆپ ڕووی خه‌ڵک له ڕه‌نگێکه‌وه بۆ ڕه‌نگێکی دیکه بگۆڕێت و ده‌ست و قاچیان به قنگیانه‌وه بنووسێنێت، چۆن ئێوه پێغه‌مبه‌ری ئه‌و پیاوچاکانه ده‌پارێزن؟ نه‌خێر، ئێوه‌ش پشتتان له قورئان و حه‌دیس کردووه و وه‌کو ئێمه له‌م دنیایه‌ی کافراندا ده‌ژیین. ئه‌وه‌نده هه‌یه ئێمه ئه‌م دنیایه به هیی هه‌مووان ده‌زانین و ئێوه ته‌نیا به هیی که‌سانێکی دیاریکراو.\nئه‌گه‌ر (عومه‌ری کوڕی خه‌تتاب) جووی له دوورگه‌ی عه‌ره‌ب ده‌رده‌کرد، ڕاستگۆییی خۆی نیشان ده‌دا، چونکه ده‌یویست ناوه‌رۆکی دینه‌که‌ی پراکتیزه بکات. کاتێکیش هه‌ندێک له میره‌کانی ئه‌نده‌لووس هه‌وڵیان ده‌دا مافی جوو و کریستانه‌کان بپارێزن، ئه‌وا ئه‌وانیش ڕاستگۆ بوون، چونکه ده‌یانویست ڕاستگۆییی خۆیان پێشانی سه‌رده‌م بده‌ن و به‌رانبه‌ر به دین و نه‌ته‌وه‌کانی دیکه لێبورده بن. مرۆڤ کاتێ له به‌رانبه‌ر لایه‌نێکدا ده‌وه‌ستێته‌وه، که ڕاستگۆیه، ئه‌وا هاوکات سه‌ره‌ڕای بوونی جیاوازییه‌کان، له به‌رده‌م ئه‌خلاقیشدایه، به‌ڵام کاتێ لایه‌نی به‌رانبه‌رت ڕاستگۆ نییه و ده‌بڵمۆڕاڵه، ئه‌وا تۆ له‌گه‌ڵ ئه‌خلاقدا مامه‌ڵه ناکه‌یت. ئێوه تا سه‌ر ئێسقان دوژمنی کافرانن و له خوتبه ئاگراوییه‌کانتاندا هه‌زارویه‌ک جنێویان بۆ ده‌نێرن، به‌ڵام خۆتان له‌پێش هه‌ر که‌سێکی دیکه‌وه به‌رهه‌مه‌کانیان ده‌کڕن. هه‌ر به‌و به‌رهه‌مانه‌ی ئه‌وانیش له تیڤی و سایته ئێلکترۆنییه‌کان باس له‌وه ده‌که‌ن، که ئه‌وانه غه‌یره‌دینن، خوا غه‌زه‌بی لێ گرتوون، له په‌لوپۆی خستوون و هیچیان له ده‌ست نایه‌ت... سه‌یره! بۆ تاقه جارێکیش بیری خۆتان و ئه‌و خه‌ڵکه‌ی ناخه‌نه‌وه، که به هۆی بیرکردنه‌وه‌ی ته‌سکتانه‌وه هه‌ر له جلوبه‌رگه‌وه هه‌تا خانووبه‌ره‌ی به‌رزتان جوو و کافر بۆیان دابین کردوون. ئه‌گه‌ر هه‌ندێک له میره‌کانی ئه‌نده‌لووس، که له‌گه‌ڵ کرانه‌وه‌دا بوون، نوێترین ته‌کنه‌لۆجیایان به کار ده‌هێنا، ئه‌وا هاوکات دژی فیکر و فه‌لسه‌فه‌ی بێگانه‌ش نه‌بوون، بگره ئه‌وان خۆیان پاڵپشتی ئه‌وانه‌یان ده‌کرد، بۆیه ئه‌وان له‌گه‌ڵ زه‌مه‌ن ڕاستگۆ و له به‌رانبه‌ر ئه‌وانی دیکه‌شدا به‌هێز بوون. ئێوه قاچێکتان له سه‌رده‌می کۆن و قاچێکتان له سه‌رده‌می مۆدێرنتی داناوه، جا چۆن هاوسه‌نگیی خۆتان پێ ڕاده‌گیرێت!! چۆن تووڕه نابن و هێرش ناهێنن!! ئه‌مه حاڵه‌تێکی سایکۆلۆجییه، میکانیزمێکی به‌رگرییه، کاتێ مرۆڤ هه‌ست به گوناهه‌کانی خۆی ده‌کات و ده‌یخاته سه‌ر ئه‌وانی دیکه. ئه‌گه‌ر به نیازن ئیمانی خۆتان له‌ناو کۆمپیوته‌ر و مۆبایلی کافراندا سه‌یڤ بکه‌ن، واته بیپارێزن، ئه‌وا دڵنیا بن، به هه‌ڵه‌دا ده‌چن و به‌رگه‌ی چه‌ند ساڵێکی دیکه ناگرن. ئه‌و (مارکس)ه‌ی ئێوه به بێ ئه‌وه‌ی یه‌ک دێڕتان له کتێبه‌کانی خوێندبێته‌وه و به دوژمنی خۆتانی ده‌زانن، سه‌د و شه‌ست ساڵ له‌مه‌وبه‌ر وتوویه‌تی ته‌کنه‌لۆجیا ئه‌خلاق ده‌گۆڕێت. ئێوه ده‌تانه‌وێت ئه‌و بتانه‌مان هه‌بێت و ئه‌خلاق و بیرکردنه‌وه‌شمان وه‌ک خۆی بمێنێته‌وه؟ ئه‌وه‌ی یه‌ک دێڕی له کتێبێکی فیکری خوێندبێته‌وه، ده‌زانێت شتی وا مه‌حاڵه. بۆ نایه‌ن له ئاستی حوکومه‌تی هه‌رێمدا ناڕه‌زایی ده‌رببڕن، که چیتر ئه‌و بتانه هاورده نه‌کات و له خوتبه‌کانیشتاندا به خه‌ڵک بڵێن نه‌یانکڕن، چونکه کافر و جوو له فرۆشتنیان قازانج ده‌که‌ن. ئایا ده‌توانن؟ نه‌خێر. بۆچی ناتوانن؟ وه‌ڵامه‌که‌ی دیاره. بزانن ئه‌و کۆمپیوته‌ر و مۆبایل و شته‌کانی دیکه‌ی ناو ماڵتان چه‌ند ساڵێکی دیکه چ کاریگه‌رییه‌کی له‌وه گه‌وره‌تری له‌سه‌ر خۆتان و نه‌وه‌کانتاندا ده‌بێت، که له ئێستاشه‌وه هه‌یانه. ئه‌و شێوه دیندارییه‌ی ئێوه به‌م کۆمپیوته‌ر و مۆبایله ناکرێت و من له‌وه زیاترتان پێ ناڵێم.\nئێوه وه‌کو ئێمه وان، به‌ڵام ئێمه له‌مڕۆدا ده‌ژیین و ئێوه نازانن له کوێدا. با ئه‌مه‌تان به نموونه بۆ ڕوون بکه‌مه‌وه مه‌لا به‌ڕێزه‌کان. له شه‌سته‌کان و حه‌فاتاکان، که تازه ئامێری تلیڤیژن، یان با بۆ خاتری ئێوه بیکه‌مه عه‌ره‌بی، ته‌لفاز هاتبوو، ئێوه ده‌تانوت هه‌ر که‌سێک ئه‌و بته‌ی له ماڵدابێت، نوێژ و عیباده‌تی قه‌بووڵ نییه، به‌ڵام کاتێ خه‌ڵک هه‌ر سوور بوون له‌سه‌ر ئه‌وه‌ی بیکڕن، ئینجا ئێوه‌ش کڕییتان، یاخود با بڵێین به دیاری له سه‌رۆکی فه‌رمانده‌وه بۆتان هات (بێگومان مه‌به‌ستم هه‌مووتان نییه). ئێستا نه‌ک ته‌لفاز، به‌ڵکو سه‌ته‌لایت و کۆمپیوته‌ر و له‌وانه خراپتریشتان هه‌یه. دینه‌که هه‌مان دینی جارانه و ئه‌مانه‌ش چیتر به حه‌رام نازانن، به‌ڵکو له ڕێگای ئه‌و شته حه‌رامانه‌وه هه‌ڕه‌شه له خه‌ڵک ده‌که‌ن. ئه‌مجاره‌یان شتی ترتان خستۆته لیستی حه‌رامه‌کانه‌وه. سبیه‌نێ خۆشتان هه‌مان شت ده‌که‌ن و ئینجا شتی تر به حه‌رام ده‌زانن. نه‌که‌ن پێم بڵێن سه‌رده‌م گۆڕاوه و ده‌بێت خۆمان له‌گه‌ڵ واقیعه نوێیه‌که‌دا بگونجێنین، ئه‌گینا پێتان ده‌ڵێم بۆچی ئێوه ئه‌و هه‌قه‌تان هه‌یه و من نیمه؟ تێکستی دینی بۆ زه‌مه‌نی دیاریکراو نییه، به‌ڵکو بۆ هه‌تاهه‌تایه. بۆچی ده‌بێت من چاوه‌ڕێ بکه‌م ئێوه کفر بکه‌ن و ئینجا من دواتان بکه‌وم؟ ئه‌وه‌ی سه‌رده‌می (عومه‌ری کوڕی خه‌تتاب) حه‌رام بووه، ئێستا و دواتریش هه‌ر حه‌رامه، ئه‌وه‌یان ناڵێم ئه‌گه‌ر به پێی په‌یمانێکی کۆمه‌ڵایه‌تی ڕێک بکه‌وین، که له‌م دنیایه که‌سمان ده‌ست نه‌خاته ناو ژیانی ئه‌ویدیکه‌مانه‌وه. ئێوه خه‌ڵکێکی ده‌بڵمۆڕاڵیشتان دروست کردووه. ئه‌مڕۆ که‌سانێک په‌یدا بوون له ڕۆژێکدا دیندار و بێدینن. کرده‌وه‌کانیان، جلوبه‌رگ و ستایلی قژیان هیی کافرانه، که‌چی له‌پڕ لێت ده‌بنه مه‌لا و وه‌عزت بۆ ده‌ده‌ن. له کتێبخانه کارمه‌ند بووم. کێشه‌ی گه‌وره‌مان له‌گه‌ڵ ئه‌و گه‌نجه موسڵمانانه‌دا بوو، که کۆمپیوته‌ریان بۆ شتی سێکسی به کار ده‌هێنا و به پێی ڕێنوێنییه‌کانی به‌ڕێوه‌به‌رایه‌تیی کتێبخانه‌ی گشتیی دانمارکیش ئه‌وه قه‌ده‌غه‌یه. کاتێکیش له ده‌ره‌وه قسه‌ت له‌گه‌ڵ ده‌کردن، تۆمه‌تی کافربوونیان ده‌دایته پاڵ. وێنه‌ی (سه‌دام حسێن) و (بن لادن)یان هه‌ڵده‌واسی و له‌سه‌ر دیواره‌کان درووشمی دژ به ڕۆژئاوایان ده‌نووسی. ئه‌مڕۆ له دنیای ئیسلامیدا که‌سانی له‌م شێوه‌یه دروست بوون، بۆیه هیچ کاتێک وه‌کو ئێستا ئیسلام لاواز نه‌بووه. ((بڕۆ چی ده‌که‌یت، بیکه، به مه‌رجێ بیرت بێت تۆ موسڵمانیت)). ئه‌مه‌یه درووشمیان. کابرا پیتزامانه و له پیتزا گۆشتی به‌راز ده‌فرۆشێت، له‌پڕ له‌سه‌ر هه‌ڵسوکه‌وتێکت لێت تووڕه ده‌بێت و به کافر له قه‌ڵه‌مت ده‌دات:\nئه‌مه به‌سه‌رهاتی هاوڕێیه‌کمانه له‌گه‌ڵ پیتزامانێکی ئیسلامدا و پیتزامانه‌که‌ش ده‌ناسین. سه‌یره‌که له‌وه‌دایه ئه‌و هاوڕێیه‌مان نه‌چووه پیتزای لێ بکڕێت، چونکه ئه‌و موسڵمانی ئاساییه و گۆشتی به‌راز ناخوات، به‌ڵکو له پۆستخانه کار ده‌کات و نامه‌ی بۆ بردوون. ڕۆژانه مرۆڤ له‌گه‌ڵ ئه‌و شتانه‌دا ڕووبه‌ڕوو ده‌بێته‌وه. هه‌ر زوو زوو مه‌لاکان له سایت و ڕۆژنامه‌کاندا ده‌ڵێن دوو میلیارد موسڵمان له جیهاندا هه‌یه و نابێت شعوریان بریندار بکرێت. ناڵێن به‌شێکی زۆری ئه‌وانه خۆیان شعوری خۆیان ده‌خه‌نه به‌ر تیغ، ئه‌گینا که‌س ناتوانێت له گوڵ کاڵتریان پێ بڵێت. ناڵێن به‌شێکی هه‌ره زۆری ئه‌و دوو میلیارده کرده‌وه‌ی ڕۆژانه‌یان له‌ناو ئه‌م دنیا ئێلیکترۆنییه‌دا به موو له کرده‌وه‌ی کافران جیا ناکرێته‌وه و ئه‌وه هه‌ستی قه‌ومییه، نه‌وه‌ک دینی ده‌یانجووڵێنێت. ناڵێن به‌شێکی ئه‌و دوو میلیارده سه‌دان سایتی سێکسییان به زمانی عه‌ره‌بی و تورکی داناوه و ئه‌وانه‌ی سه‌ردانیان ده‌که‌ن، له ژماره نایه‌ن. ناڵێن به‌شی تایبه‌ت له‌و سایتانه‌دا بۆ ژنی له‌چکبه‌سه‌ر کراوه‌ته‌وه. ناڵێن به‌شێکی زۆر له‌و دوو میلیارده باوه‌ڕی به عیباده‌تمان نییه، چونکه سوننه‌ین و به‌شه‌که‌ی دیکه‌یان به کافرمان ده‌زانن، چونکه کوردین. هه‌ر له چوارده‌و‌ری خۆماندا ده‌یان میلیۆن موسڵمان ئاماده‌ن به قورسترین چه‌کی کافران هێرشمان بکه‌نه سه‌ر و به ناوی ئه‌نفال و غه‌زا و جیهاده‌وه منداڵی ساوا و پیره‌کانیشمان قڕ بکه‌ن و کردووشیانه. من لێره به هه‌ر مه‌لایه‌ک ده‌ڵێم بلێتی فڕۆکه و هۆتێل و ته‌واوی مه‌سروفی له‌سه‌ر من، ئه‌گه‌ر ده‌یه‌وێت بچێته هه‌ر یه‌كێک له‌و ده‌وڵه‌ته ئیسلامییانه و له خوتبه‌یه‌کیدا به خراپه باسی (سه‌دام حسێن) و (عه‌لی کیماوی) بکات، یه‌ک جار ناوی کورد بهێنێت. من ته‌نیا بلیتی چوونی بۆ ده‌بڕم، چونکه سوور ده‌زانم به ساغی نایه‌ته‌وه. لێره‌دا هه‌رگیز مه‌به‌ستم ئه‌وه نییه ئێمه‌ش له‌سه‌ر هه‌مان ڕێتمی خۆیان دژایه‌تییان بکه‌ین، بگره باوه‌ڕم وایه ده‌بێت ئێمه له‌وه تێبگه‌ین، که ئه‌وانه خۆیان قوربانیی ده‌ستی جه‌هل و بیری ته‌سکی شۆڤینیزمن. زۆرترین ڕێژه‌ی نه‌خوێنده‌واری، هه‌ژاری، نه‌خۆشی، بیکاری و بێشوێنی له‌ناو ئه‌و دوو میلیارده‌دایه و هۆکاره‌که‌شی ده‌گه‌ڕێته‌وه بۆ بوونی ئه‌قڵییه‌تی هاوشێوه‌ی ئه‌قڵییه‌تی ئێوه به‌سه‌ر سیستمه‌کانی ئیکۆنۆمی و سیاسی و که‌لتووریدا. ئه‌گه‌ر وایه، له‌مه‌و‌دوا باسی ئه‌و دوو میلیارد موسڵمانه بۆ ئێمه مه‌که‌ن. ئه‌رێ ئێوه بۆ له‌جیاتی نووسه‌ران، ئه‌وانه لغاو ناکه‌ن، که ئه‌و دوو میلیارده ده‌که‌نه سووته‌مه‌نی و به گژ ئێمه و ئه‌وانی دیکه‌یاندا ده‌به‌ن؟\nپێمان ده‌ڵێن دنیای ئیسلامی بۆیه دوژمنمانن، چونکه کورد سووکایه‌تیی به ئیسلام ده‌کات. یان ده‌ڵێن ئه‌وان دوژمنی کورد نیین، به‌ڵکو دوژمنی پارتی و یه‌کییه‌تیین، گوایه له‌پاڵ ئه‌مریکادا شه‌ڕی موجاهیده‌کانی فه‌لووجه‌یان کردووه. ئه‌گه‌ر وایه هه‌ر ئه‌و سه‌رکرده ئیسلامییانه بۆچی نه‌ک هه‌ر دوژمنی نه‌ته‌وه‌ی عه‌ره‌ب و تورک نیین، که هه‌موو ئه‌وانه‌ی خه‌ڵکی ئێمه و زیاتریان کردووه، به‌ڵکو پێیان وایه ئه‌و دوو نه‌ته‌وه‌یه فه‌زڵیان به سه‌ر هه‌موو نه‌ته‌وه‌کانی دیکه‌دا هه‌یه؟ ده‌وڵه‌ته عه‌ره‌بییه‌کان له‌پێش حوکومه‌تی هه‌رێمه‌وه شان به شانی ئه‌مریکا و ئیسرائیل شه‌ڕی یه‌کتریان کردووه و که‌سیش ناڵێت ئێمه ده‌بێت دوژمنی عه‌ره‌ب بین. پێوه‌ندیی تورکیاش له‌گه‌ڵ ئه‌مریکا و ئیسرائیل له که‌سمان شاراوه نییه. ئایا ئێوه تورکیاتان دیوه؟ ئایا له‌و وڵاته شتێک هه‌یه سیمای ئیسلامی پێوه بێت؟ بۆ به‌راوردێکی ئه‌ستانبۆل و هه‌ولێر ناکه‌ن؟ له‌و ئه‌ستانبۆله‌ی پایته‌ختی ئیسلام هه‌ندێک دیارده هه‌ن، هه‌ندێک شوێنی ڕابواردن هه‌ن، هێشتا له ستۆکهۆڵم، به‌رلین، کۆپنهاگن و شاره‌کانی دیکه‌ی ئه‌وروپا ده‌رنه‌که‌وتوون. باسی میسر و سوریا و لوبنانیش هه‌ر ناکه‌م، به‌ڵام له‌و هه‌ولێره به‌شێکی یه‌کجار یه‌کجار که‌می خه‌ڵکی لێ ده‌ربچێت، ئه‌وی دیکه‌ی وازی له هونه‌ر، موزیک، شانۆ، خوێندنه‌وه و هه‌موو شتێک هێناوه و خه‌ریکی خواپه‌رستییه. له‌و هه‌ولێره نه‌ک وشه‌ی سه‌هیۆنی، به‌ڵکو ناوی جوویش وه‌کو کفرێکی گه‌وره گوێی لێ ده‌گیرێت. بۆچی ئه‌و سه‌رکرده ئیسلامییانه له‌سه‌ر ئه‌م شتانه نابنه دوژمنی عه‌ره‌ب و تورک، بگره شه‌ڕیان بۆ ده‌که‌ن، به‌ڵام دوژمنی کوردن و ئێوه‌ش پاساویان بۆ ده‌هێننه‌وه؟ داوایان لێ ده‌که‌ن به خێرایی ده‌ست بخه‌نه ناو کوردستانه‌وه، گوایه بووه‌ته کافرستان، له کاتێکدا ئه‌وه‌نده‌ی دین له کوردستان هه‌یه، له هیچ وڵاتێکی عه‌ره‌بیی ئیسلامیدا نییه. فرمێسک بۆ فه‌لوجه مه‌ڕێژن مه‌لا به‌ڕێزه‌کان، له کاتێکدا هه‌ر ئه‌و موجاهیدانه کورد به مرۆڤ نازانن و ده‌ڵێن (سه‌لاحه‌دینی ئه‌یوبی) بۆیه وه‌کو کورده‌کانی دیکه نه‌بووه‌ته دڕنده، چونکه له تکریت له دایک بووه، خۆ ئه‌گه‌ر له شاخه‌کان له دایک بووبووایه، ئه‌ویش وه‌ک ئه‌وان ده‌رده‌چوو. هه‌ڵه‌بجه زۆر له فه‌لووجه زیاتر ئیسلامی بوو مه‌لا به‌ڕێزه‌کان، بۆچی ئه‌و سه‌رکرده ئیسلامییانه نه‌ک هه‌ر به قسه به‌رگرییان لێ نه‌کرد، به‌ڵکو به کرده‌وه‌ش له‌پاڵ به‌عسدا وه‌ستان و تاوانه‌کانیشیان شارده‌وه، بگره سوێندیان به خوا و پێغه‌مبه‌ر خوارد، که (ئه‌بو عوده‌ی) خوا بیپارێزێت، چه‌کی کیماویی به کار نه‌هێناوه؟ بۆچی مه‌لا به‌ڕێزه‌کان، بۆچی؟ ئێستا ئه‌و سه‌رکرده ئیسلامییانه‌ی ئێوه داوایان لێ ده‌که‌ن بێن له فه‌ساد بمانپارێزن، خۆیان لێ کردووینه‌ته زانای حه‌وتڕه‌نگ و ده‌یانه‌وێت به به‌ڵگه‌ی زانستییه‌وه بیسه‌لمێنن، که ئه‌وه (سه‌دام حسێن) و (عه‌لی کیماوی) نه‌بوون هه‌ڵه‌بجه‌یان گازڕشێن کرد، به‌ڵکو ئێرانی سه‌فه‌وی بوو. من یه‌کێکم له‌وانه‌ی پێیان وایه ئه‌وه‌ی به خه‌ڵکی فه‌لووجه کرا، تاوانه، به‌ڵام بۆ ده‌بێت شارێکی کوردی و یه‌کێکی عه‌ره‌بی له دیدگای ئه‌و سه‌رکرده ئیسلامییانه و هیی ئێوه‌شدا ئه‌و هه‌موو جیاوازییه‌یان له‌نێواندا بکرێت؟ باسی دنیای ئیسلامیمان بۆ مه‌که‌ن، ئه‌گه‌ر ئه‌مڕۆ یه‌کێک له مه‌رجه‌کانی ئیسلامبوون ئه‌وه‌بێت، که کورد به دوژمن و (سه‌دام حسین) به شه‌هید و ئه‌ندامانی حزبی به‌عس به‌و موجاهیدانه بزانرێت، که شه‌ڕی ئه‌مریکای کافر و ئیسرائیلی زایۆنی ده‌که‌ن. به‌شێکی زۆری خه‌ڵکی ئێمه له‌مێژه پێیان وایه ئه‌مریکا و ئیسرائیل دوو ده‌وڵه‌تن، که له‌سه‌ر عه‌داله‌ت دانه‌مه‌زراون و من خۆم یه‌کێکم له‌وانه، به‌ڵام به‌عس به چه‌کی ئه‌وانه ئه‌نفالی کرد و به‌رده‌وامیش لای سه‌رکرده‌کانی عه‌ره‌بیی ئیسلامی کراوه‌ته دوژمنی ئه‌مریکا و پارێزه‌ری ماڵی ئیسلام. کورد له سه‌رده‌می به‌عس کاتێ کیمیاباران کرا نه قورئانی سووتاندبوو و نه ئیسرائیلی هێنابوو، به‌ڵکو ئه‌وه ڕژێمی (سه‌دام حسێن) بوو قورئانی ده‌سووتاند و دۆستی ئیسرائیل و ئه‌مریکا بوو. له هه‌شتاکان خه‌ڵک ده‌گیران و بێسه‌روشوێن ده‌کران، ئه‌گه‌ر ڕه‌خنه‌یان له ئه‌مریکا بگرتایه، چونکه ئه‌وانه‌یان به کۆمۆنیست، یان به دۆستی ڕژێمی ئیسلامیی ئێران تۆمه‌تبار ده‌کرد. ئه‌دی بۆچی ئه‌وساش ئه‌و سه‌رکرده ئیسلامییه عه‌ره‌بییانه هه‌ر (سه‌دام حسێن)یان به ڕابه‌ری خۆیان و ئێمه‌یان به دوژمن و کافر ده‌زانیی؟ ئایا هه‌ق نییه ئیتر واز له‌وه بێنن ئه‌م قسانه بۆ خه‌ڵکی ساویلکه بکه‌ن و له‌وه زیاتر فریویان بده‌ن؟ هه‌روه‌ها واز له‌وه‌ش بێنن، که له Paltalk به‌و خه‌ڵکه ساده و بێگوناهه بڵێن فکری ڕۆژئاوا هه‌مووی نه‌زۆکه. لانی که‌م ئه‌وه‌نده له‌گه‌ڵ ئه‌و گوێگرانه ڕاستگۆ بن، که پێیان بڵێن ئه‌وه ئه‌و کافرانه‌ن توانییویانه من بگه‌یه‌ننه ئێوه، هه‌تا بتوانم به ئاره‌زووی خۆم جنێویان پێ بده‌م و بڵێم فاشیلن. له خۆتانه‌وه باسی (هیگڵ)، (فرۆید)، (نیچه)، (مارکس) و زۆری دیکه مه‌که‌ن مه‌لا به‌ڕێزه‌کان، مادام دوور و نزیک نایانناسن. ئێوه شتی وایان له‌باره‌یه‌وه ده‌ڵێن، که مرۆڤی هۆشیار له قاقای پێکه‌نین ده‌دات. ئه‌گه‌ر ڕاست ده‌که‌ن و ئێوه له‌وانه تێگه‌یشتوون، فه‌رموون وه‌رن له کتێب، یان له سایته‌کاندا بۆمان بنووسن و با ئێمه‌ش باوه‌ڕتان پێ بکه‌ین، که به‌رهه‌می ئه‌وانه‌تان خوێندووه‌ته‌وه و تواناتان هه‌یه ڕه‌خنه‌یان لێ بگرن. با ئه‌و موسڵمانانه‌ی دیکه‌ش له‌و ڕه‌خنانه‌ی ئێوه سوودمه‌ند ببن. ئایا ڕاسته (لینین) له خوارووی ئه‌فریکا (ترۆتسکی)ی تیرۆر کردووه؟ ئایا ڕاسته مرۆڤێک له ساڵی 1924 بمرێت، ده‌توانێت ساڵی 1940 که‌سێک بکوژێت؟ یان ڕاستییه‌که‌ی ئه‌وه‌یه (ستالین) له مه‌کسیک، نه‌وه‌ک له خوارووی ئه‌فریکا، شانزده ساڵ دوای مه‌رگی (لینین) ئه‌و پیاوه‌ی تیرۆر کرد؟ ئه‌گه‌ر ڕۆژئاوا هه‌مووی وه‌کو (ستالین) بووایه مه‌لا به‌ڕێزه‌کان، ئێوه نه‌تانده‌توانی ئێستا ئاوا ئازادانه ته‌عبیر له خۆتان بکه‌ن. ئه‌گه‌ر هه‌رچی بیروباوه‌ڕی ڕۆژئاوا هه‌یه هه‌مووی نه‌زۆکه، ئه‌دی چۆن ئێوه له‌ژێر سایه‌ی ئه‌و خۆشگوزه‌رانییه‌ی هه‌تا ئێستا له‌و ڕۆژئاوایه به ده‌ست هاتووه، حه‌واونه‌ته‌وه؟ نه‌ڵێن ئێمه له‌گه‌ڵ ده‌ستی خۆماندا هێناومانه، چونکه ئێمه کاتێک له چنگی ئه‌و ده‌وڵه‌ته دیکتاتۆرییانه ده‌رباز ده‌بین، سه‌دان کیلۆمه‌تر به پێ ده‌بڕین، له برسان ناڵه‌مان لێوه دێت، زۆرجار به ڕووتی ده‌گه‌ین، چونکه جلوبه‌رگ و پێڵاوه‌کانمان دڕوان. ئه‌گه‌ر هه‌ر کۆڵ ناده‌ین و ده‌مانه‌وێت به هه‌ر شێوه‌یه‌ک بێت بگه‌ینه ڕۆژئاوا، له‌به‌ر ئه‌وه‌یه، که سوور ده‌زانین ڕۆژئاوا له سایه‌ی ئه‌و فه‌یله‌سووف و ڕه‌خنه‌گرانه‌ی ئێوه به هیچیان ده‌زانن، توانیویه‌تی به هه‌ندێک خۆشگوزه‌رانی بگات، که لای خۆمان له خه‌ونیشدا نایبینین. که‌واتا ده‌بێت بزانن هه‌رچی ئه‌مڕۆ به ده‌ست هاتبێت، ئه‌وه هه‌مووی به‌رهه‌می ئه‌و فه‌یله‌سووفانه‌یه، که ئێوه به بێ ئه‌وه‌ی یه‌ک دێڕتان له کتێبه‌کانیان خوێندبێته‌وه، به جاهیلیان ده‌زانن. ئێوه به‌م بیرکردنه‌وه و خوتبه ئێلیکترۆنیانه‌تان ته‌نیا مرۆڤی ده‌بڵمۆڕاڵ به‌رهه‌م ده‌هێنن مه‌لا به‌ڕێزه‌کان. مرۆڤێک، هه‌موو سیماکانی هیی کافرانه و تا بینه‌قاقای له کفردا نقووم بووه، که‌چی له‌ناکاو ده‌بێته موجاهید و هێرش بۆ سه‌ر ئه‌وانی دیکه ده‌بات.\nمه‌لا به‌ڕێزه‌کان به‌شێکی زۆرتان له ڕێگای ئه‌و دینه‌وه پاره و سامان په‌یدا ده‌که‌ن و خۆتانی پێ ده‌ژ‌ییه‌نن، له کاتێکدا پێغه‌مبه‌ری ئیسلام ئه‌و که‌سانه‌ی به پاره قورئان ده‌خوێنن، به‌و بلبلانه ده‌چووێنێت، که له‌سه‌ر زبڵدان ده‌خوێنن. (ئه‌مه‌م له سه‌رده‌می هه‌رزه‌کاری له هاوڕێیه‌کمه‌وه بیستووه، که ئه‌مڕۆ یه‌کێکه له مه‌لا ناسراوه‌کان). که‌واته داوای تۆبه له کێ ده‌که‌ن مه‌لا به‌ڕێزه‌کان؟ من وه‌کو نووسه‌رێکی ئه‌ده‌بی گێڕانه‌وه، که مامه‌ڵه له‌گه‌ڵ فانتازیادا ده‌که‌م، له‌جیاتی تۆبه، پێشنیارێکی دیکه‌م بۆتان هه‌یه. وه‌رن ده‌تاننێرمه‌وه بۆ ساڵی حه‌فتا و به‌و خه‌ڵکه بڵێن، که ئێوه کۆمپیوته‌رتان به کار هێناوه. چاتتان کردووه. له ماسینجه‌ر ڕووبه‌ڕوو له‌گه‌ڵ دانیشتووی ئه‌ورووپادا قسه‌تان کردووه. باسی ئه‌و ماڵ و که‌لوپه‌لانه‌ی خۆتانیان بۆ بکه‌ن. ئایا به هه‌ڵگه‌ڕاوه‌تان نازانن؟ داوای تۆبه‌تان لێ ناکه‌ن؟ مادام دنیای فانتازیایه، ئه‌وا ده‌توانن بچنه‌وه لای خۆتان و ئه‌و قسانه بۆ خۆتانی ئه‌وسا بکه‌ن، بزانن چیتان پێ ده‌ڵێن. ناڵێن ئێوه له‌سه‌ر دینی ئێمه نه‌ماون؟ ئه‌گه‌ر له‌وێ هاتنی ئامێرێکی ته‌له‌ڤزیۆن بۆ ماڵ، خه‌ڵکی پێ کافر ببێت، ئه‌ی به ئێوه بڵێن چی، که ئه‌مانه‌تان هه‌ن؟ ئه‌وسا ده‌بێت (شێرکۆ بێکه‌س)، (حسێن عارف)، (ڕه‌فیق سابیر)، (محه‌مه‌د حه‌مه باقی) و (کاکه‌مه‌می بۆتانی)، که نووسه‌رانی ئه‌ده‌بی ڕوانگه‌ن و له‌ولاشه‌وه (فوئاد مه‌جید میسری)، (فازیلی مه‌لا مه‌حموود)، (فوئاد قه‌ره‌داغی)، (محه‌مه‌دی مه‌لا که‌ریم) و (که‌مال غه‌مبار)یش له ڕه‌خنه‌گرانی ئه‌ده‌بی ڕوانگه واز له مشتومڕی ئه‌ده‌بی بێنن و به‌رگری له ئازادیی ئێوه بکه‌ن. دڵنیام زۆر به‌و به‌سه‌رهاته‌ش سه‌رسام ده‌بن، که ئێوه له ساڵی دووهه‌زاروده‌وه بۆ ساڵی حه‌فتا گه‌ڕاونه‌ته‌وه، چونکه ئه‌مه بابه‌تی چیرۆک و ڕۆمانه.\nمه‌لا به‌ڕێزه‌کان ئه‌وه ئێوه‌ن به‌و کرده‌وانه‌تان خه‌ڵکی ساده و نه‌فام بۆ دژایه‌تیی قورئان و سوو‌تاندنی هان ده‌ده‌ن، ئه‌گینا سووتاندنی کتێب، ئینجا هیی ئاسمان بێت یان هیی زه‌و‌ی، تاوانه و هه‌ر له ئێوه ده‌وه‌شێته‌وه. (بێگومان مه‌به‌ستم له هه‌مووتان نییه). باوه‌ڕ ناکه‌م هیچ که‌سێک، چه‌ندیش بێدین بێت، له داخی ئه‌و مه‌لایانه‌ی، که دوور له توندوتیژی خواپه‌رستیی خۆیان ده‌که‌ن، بێڕێزی به قورئان و دین بکات. ئه‌وه ئێوه‌ن به‌رپرسیاری ئه‌و شته ناشیرینانه. هاوڕێیه‌کی لوبنانیم هه‌یه، ڕاستییه‌که‌ی فه‌ڵه‌ستینییه و له لوبنان له دایک بووه. ئه‌و هاوڕێیه‌م ڕۆشنبیرێکی ئیسلامییه، به‌ڵام له بواره‌کانی دیکه‌ی مه‌عریفه‌ش به ئاگایه. زۆرجار پێم ده‌ڵێت: ((مارکس و نیچه و فرۆید فێری خواپه‌رستییان کردووم)). ڕه‌نگه ئه‌و وته‌یه سه‌ره‌تا سه‌یر بێته به‌رگوێ، کاتێک ده‌زانین هه‌ر یه‌کێ له‌و سێ بیرمه‌نده هه‌ڵوێستی زۆر تایبه‌تیان له ئاستی دیندا هه‌یه، به‌ڵام ئه‌و خۆی وه‌ڵامی پێیه و ده‌ڵێت: ((ئه‌وانه ڕووبه‌ری بیرکردنه‌وه‌ی منیان گه‌وره‌تر کرد. هه‌تا ئه‌و ڕووبه‌ره‌ی بیرکردنه‌وه‌شم گه‌وره‌تر بێت، من زیاتر هه‌ست به نزیکیی خودا و خۆم ده‌که‌م)). باوه‌ڕ ناکه‌م هیچ که‌سێ له‌به‌ر ئه‌و هاوڕێیه‌م دژایه‌تیی ئیسلامی کردبێت، چجای قورئان بسووتێنێت!! هه‌ر کاتێ بێته ماڵه‌که‌م، من هه‌وڵ ده‌ده‌م پێش گه‌یشتنی، هه‌موو ئه‌و شتانه لاببه‌م، که له‌گه‌ڵ بیروباوه‌ڕی ئه‌ودا ناگونجێن، به‌ڵام سه‌یر ئه‌وه‌یه ئه‌و له لای خۆیه‌وه ویستوویه‌تی به شێوه‌یه‌ک سه‌ردانم بکات، که نه‌بێته هۆی بێزارکردنم. ناتوانم خۆشم نه‌وێت و ڕێز له خۆی و بیروباوه‌ڕی نه‌گرم، مادام ئه‌و له لایه‌ک ڕێز له خۆی و له بیروباوه‌ڕی خۆی ده‌گرێت و له لایه‌کی دیکه له من و له بیروباوه‌ریشم. نایشارمه‌وه له‌و پێوه‌ندییه‌وه زیاتر فێری ئه‌وه بووم، که بیروباوه‌ڕی به‌رانبه‌رم چه‌ند له هیی خۆم جیاواز بێت، هه‌ر ڕێزی لێ بگرم و به‌رگری لێ بکه‌م، به بێ ئه‌وه‌ی ترسم له ده‌ربڕینی بیروباوه‌ڕی خۆشم هه‌بێت. له‌و گفتوگۆیه‌ی له‌باره‌ی (ئه‌نفال)ه‌وه له‌گه‌ڵمدا کراوه، وته‌یه‌کی ئه‌و هاوڕێیه‌مم هێناوه‌ته‌وه، که ده‌ڵێت: ((ئیسلامییه‌کانی ده‌سته‌ڵات و ئیسلامییه‌کانی ده‌ره‌وه‌ی ده‌سته‌ڵات نه‌ک هه‌ر له دنیای عه‌ره‌بی، به‌ڵکو له سه‌رتاپای دنیای ئیسلامیدا، له زۆر مه‌سه‌له‌ی تاکتیکی و ستراتیژی ڕێکن، به‌ڵام له هه‌موو شتێک زیاتر له‌سه‌ر ئه‌وه ڕێکن، که سه‌ددام حسێن موجاهیدێکی پیرۆز و ڕژێمی به‌هێزی به‌عس گه‌وره‌ترین دوژمنی کوفر و کافران بوو)). مه‌لا به‌ڕێزه‌کان بۆ یه‌کێک له خوتبه‌کانتان بۆ ئه‌و مه‌سه‌له‌یه تایبه‌ت ناکه‌ن؟ ده‌زانم نایکه‌ن، چونکه نه ئێوه و نه ئه‌وانه‌ی وه‌کو ئێوه‌ن ده‌یانه‌وێت به لای باسی ئاوادا بچن. ئه‌مه گوتارێکی یه‌کگرتووی گشتیی دنیای ئیسلامیی ئه‌مڕۆیه و نابێت لێی لابده‌ن. چاک ده‌زانن دڵی ئه‌و هه‌موو سه‌رکرده ئیسلامییانه‌ی فه‌ڵه‌ستین، عێراق، میسر، ئورده‌ن و باقیی دنیای ئیسلامیتان لێ ده‌ڕه‌نجێت، که هه‌تا ئێستا وازیان له‌وه نه‌هێناوه سووکایه‌تی به کورد بکه‌ن. ناوی کوردستان ناهێنم، چونکه لای ئه‌وان ئه‌مه قێزه‌ونترین وشه‌یه. هه‌ر ئێمه‌ی ده‌ره‌وه ده‌زانین ئه‌و برا ئیسلامییانه چه‌ند جار له‌سه‌ر ئه‌و وشه‌یه سووکایه‌تییان پێ کردووین. به ده‌گمه‌ن که‌سێکی وه‌کو ئه‌و هاوڕێیه‌ی من ده‌بینیت باوه‌ڕی وابێت کوردیش نه‌ته‌وه‌یه و زوڵمی لێ کراوه. ئێوه پشت له‌و هه‌موو شته ناشیرینه ده‌که‌ن و په‌لاماری هونه‌رمه‌ند و نووسه‌ران ده‌ده‌ن. زنجیره دراما ڕاده‌گرن. بۆچی؟ چونکه دژی ڕه‌وشته. مه‌لا به‌ڕێزه‌کان، ئێوه پێتان وایه ئێمه ئاگامان له دنیا نییه؟ له فیلمی میسری ژنه سه‌ماکه‌ره‌کان ده‌ڵێن: ((خوا پشتیوانمانه، بۆیه خاوه‌نی ئه‌و هونه‌ره‌ین)). له‌و فیلمانه‌دا ژنی نیمچه‌ڕووت، ئه‌گه‌ر نه‌ڵێم ژنی ڕووتی ته‌واومان به‌رچاو ده‌که‌وێت. (مه‌لا به‌ڕێزه‌کان لێم مه‌گرن، که ئه‌مانه‌م بینیوه، چونکه منیش وه‌کو ئێوه ته‌له‌ڤزیۆن و سه‌ته‌لایتم هه‌یه و ئه‌مانه و له‌مانه‌ش خراپتر ده‌بینم. ئه‌گه‌ر خانووه‌که‌م به پێی شه‌رع و ڕێنوێنییه‌کانی عومه‌ری کوڕی خه‌تتاب دروست بکرایه، ئه‌وسا بێگومان شوێنی ئه‌و بتانه‌ی تێدا نه‌ده‌بووه‌وه و گوناهبار نه‌ده‌بووم. ئایا به‌و تۆبه‌یه‌ی داواتان لێ کردووم بیکه‌م، ئه‌و گوناهانه‌شم پاک ده‌بنه‌وه؟ یان گوناهم له ئه‌ستۆی ئه‌و حوکومه‌ته‌یه، که ئه‌م بتانه هاورده ده‌کات و که‌س نییه فه‌توایان له دژ ده‌ربکات؟ ئه‌وه بۆ که‌س ناوێرێت نه‌ک ئه‌وانه خۆیان، به‌ڵکو ئاژه‌ڵه‌کانیشیان لغاو بکات؟ ساڵی حه‌فتاونۆ مه‌لاو خه‌تیبی مزگه‌وتی ئازادی ده‌یوت شتێک هه‌یه به ناوی زینای چاو. واته زینا هه‌ر ئه‌وه نییه، که تۆ له‌گه‌ڵ ژنێکدا جووت ببیت، به‌ڵکو سه‌یرکردنی قژی ژنێکیش زینایه. ئه‌رێ ئه‌وانه‌ی ئێمه له‌و سه‌ته‌لایتانه ده‌یانبینین، چیین؟). له زنجیره دراماکانی سوریدا، به‌تایبه‌تی له‌وانه‌ی باس له مێژووی ئیسلام ده‌که‌ن، ژنان به ڕووتی له‌گه‌ڵ پیاواندا سه‌رگه‌رمی سه‌مان. ئه‌وه ئه‌وانه بۆ حه‌رام نه‌کراون و له که‌ناڵه‌کانی سعودیه و یه‌مه‌ن و کوه‌یتدا پێشان ده‌درێن؟ بۆ که‌س هه‌ڕه‌شه له (حاته‌م عه‌لی)، (باسل ئه‌لخه‌تیب)، (عارف ئه‌لته‌ویل) و ئه‌وانی دیکه ناکات؟ هیوادارم هه‌رگیز نه‌شیکه‌ن، چونکه کۆمه‌ڵێک هونه‌رمه‌ندی زۆر داهێنه‌رن. ئه‌وه ئێوه بۆ له یه‌کێک له خوتبه‌کانتاندا ناڵێن دنیای عه‌ره‌بی بۆته کافرستان و فیلم و زنجیره درامای به‌دڕه‌وشتی ده‌رده‌هێنن؟ ئێوه له شه‌سته‌کان و حه‌فتاکان، که خه‌ریکی قه‌ده‌غه‌کردنی ئامێری ته‌لفاز بوون، ئه‌وان له بیسته‌کانه‌وه زۆرترین فیلمیان به‌رهه‌م هێنابوو. له بیسته‌کان سێ ده‌رهێنه‌ری ژنیان هه‌بوو و ژماره‌ی ژنی ئه‌کته‌ر له ژماردن نه‌ده‌هات، له کاتێکدا ئێمه هه‌تا حه‌فتاکان و هه‌شتاکانیش پیاومان ده‌کرده ژن. ماڵی هونه‌رمه‌ندانی وه‌ک (عومه‌ر چاوشین) و (ڕه‌سمی جه‌لال) و ئه‌وانی دیکه‌ش ئاوا بێت. ئه‌وه زاناکانی ئه‌زهه‌ری شه‌ریف، که ئێوه به ڕابه‌ری خۆتانیان ده‌زانن، بۆ قه‌ده‌غه‌یان نه‌ده‌کردن و نایانکه‌ن؟ ئه‌دی ئه‌و سه‌کرده ئیسلامییانه‌ی دنیای عه‌ره‌بی بۆ له ئاستی ئه‌و کافرستانییه بێده‌نگن؟ وه‌ک ده‌رکه‌وتووه له دنیای عه‌ره‌بیی ئیسلامیدا ئه‌وه‌ی به پله‌ی یه‌که‌م قه‌ده‌غه ده‌کرێت، ئه‌و فیکره‌یه، که ده‌یه‌وێت ئیسلام به شێوه‌یه‌کی جیاواز له‌وه‌ی هه‌یه، بخوێنێته‌وه، ئه‌گینا تا ڕاده‌یه‌کی زۆر ڕێگا دراوه له فیلم و زنجیره دراماکاندا ژن به جلی ته‌نکی شه‌وه‌وه به ڕووتی ده‌ربکه‌وێت و له‌سه‌ر ته‌ختی نووستندا له‌پاڵ پیاودا بخه‌وێت. له بیرمه له یه‌کێک له‌و فیلمانه‌دا پیاوێک له حه‌ج ده‌گه‌ڕایه‌وه، (عه‌باس فارس)ی ئه‌کته‌ر و (نه‌عیمه عاکف)ی سه‌ماکه‌ر به موزیک و سه‌ماوه پێشوازییان لێ کرد. کاتێ حاجییه‌که ویستی پاداشتیان بداتێ، وتیان ئه‌سته‌غفیره‌لڵا چۆن پاره له که‌سێک وه‌رده‌گرین، که له ماڵی خواوه گه‌ڕابێته‌وه. ئه‌ویش زۆری دووعا بۆ کردن. به‌و منداڵییه‌ی خۆم ده‌متوانی جیاوازیی له‌نێوان خۆمان و ئه‌واندا بکه‌م. بۆ ده‌بێت لای ئێمه هه‌موو شتێک حه‌رام بێت، که‌چی لای ئه‌وان هه‌موو شتێک، ته‌نانه‌ت سه‌مای ژنی ڕووتیش ده‌چێته ڕیزی خواپه‌رستییه‌وه؟ وه‌ڵامه‌که‌ی ئه‌وه‌تا: مه‌لا به‌ڕێزه‌کان. به‌ڵێ، مه‌لا به‌ڕێزه‌کان و ده‌سته‌ڵاتی پارتی و یه‌کێتی. ئه‌و دوو حزبه ته‌نیا ئاسایشی خۆیان مه‌به‌سته، ئه‌گینا هیچ به لایانه‌وه گرنگ نییه نووسه‌ر و ڕۆشنبیر و هونه‌رمه‌ند هه‌ڕه‌شه‌یان لێ ده‌کرێت و به شه‌ڕێکه‌وه خه‌ریک ده‌کرێن، که دوور و نزیک پێوه‌ندیی به داهێنانه‌وه نییه.\nمه‌لا به‌ڕێزه‌کان ئه‌وه‌ی ئێوه ده‌یکه‌ن، نیشانه‌ی به‌هێزییتان نییه، به‌ڵکو مانای ئه‌وه‌یه بێهێزن. وه‌ک (ئیبن خه‌لدوون) ده‌ڵێت کاتێک کۆته‌ره‌دارێکی سووتاو دوا گڕی خۆی نیشان ده‌دات، ئه‌وه مانا‌ی کوژانه‌وه‌یه‌تی. مه‌به‌ستم کوژانه‌وه‌ی که‌سانی وه‌کو ئێوه‌یه، نه‌وه‌ک هیی ئیسلام، چونکه هه‌رگیز ئێوه نین به‌م قسه و هه‌ڵسوکه‌وتانه‌تان ئیسلام ده‌پارێزن و له‌گه‌ڵ کوژانه‌وه‌ی هیچ بیروباوه‌ڕێکیشدا نیم. ئه‌و حیکمه‌ته چییه ئێوه په‌یڕه‌وی ده‌که‌ن؟ له مزگه‌وته‌کان به خه‌ڵک ده‌ڵێن ئیسلامه‌تی نه‌ماوه و له‌به‌ر خراپه‌کاریی موسڵمانان، ئیسلام زۆر بێهێز بووه، که‌چی له ده‌ره‌وه ده‌ڵێن ئیسلام زۆر به‌هێزه و له سه‌دا نه‌وه‌د و قسووری خه‌ڵکی ئێمه موسڵمانن؟\nمه‌لا به‌ڕێزه‌کان ئێوه هه‌ندێکتان خه‌ریکی ئه‌م شتانه‌ن، بۆیه به‌رده‌وام قسه‌کانتان وه‌کو نوکته ده‌خرێنه سه‌ر یوتووب و ده‌بنه مایه‌ی سه‌رگه‌رمیی خه‌ڵک. هه‌تانه به‌هه‌شتی به شێوه‌یه‌ک بۆ خه‌ڵک وه‌سف کردووه، که ئه‌گه‌ر ئێمه له چیرۆک و شیعردا بیکه‌ین، به هه‌شت و نۆ فه‌توای کوشتنمان بۆ ده‌رده‌که‌ن. (به که‌یفی خۆتان عه‌للاگه له ئێسقانمان پڕ ده‌که‌ن). ئه‌گه‌ر هه‌زاران خه‌ڵک بۆ ئه‌و قسه بێتامانه ده‌گرین، ئه‌وه له‌به‌ر ئه‌وه‌یه ئێوه له‌باره‌ی دین و مێژووی عه‌ره‌ب و ئیسلامه‌وه هیچ شتێکتان پێ نه‌وتوون. هه‌موویتان بۆ دوو ڕسته کورت کردووه‌ته‌وه: ئه‌وه‌ی خراپه بکات، خۆی له دۆزه‌خ ده‌بینێته‌وه و ئه‌وه‌ی چاکه بکات، ده‌چێته به‌هه‌شت. ئه‌و چاکه و خراپه‌یه چیین؟ ئه‌وا هه‌ر خۆتان ده‌یزانن و پێوه‌ره‌که‌تان بۆ داناوه. به‌شێکی زۆری له‌و سه‌دا نه‌وه‌د و قسوور و له‌و دوو میلیارده‌ی به‌رده‌وام ده‌یڵێنه‌وه هیچ له‌باره‌ی دین و مێژووی خۆیانه‌وه نازانن، بۆیه قسه‌ی ئێوه گوێی لێ ده‌گیرێت، ئه‌گینا ئه‌وه‌ی ئه‌و مه‌لایه له‌باره‌ی به‌هه‌شته‌وه وتوویه‌تی، له کوێی قورئان و حه‌دیسدا نووسراوه؟


نێچیرڤان بارزانی: با نيشتمان كۆكه‌ره‌وه‌ى هه‌موومان بێت\nMONDAY, 10 JUNE 2019 - 19:07\nلە یەکەم وتاریدا پاش سوێندخواردنی وەک سەرۆکی نوێی هەرێمی کوردستان؛\nبەشی عێراق و هەرێمی کوردستان- سەرۆکی نوێی هەرێمی کوردستان دوای سوێندخواردنی لە گوتارێکدا رایگەیاند: "سەرۆکایەتیی هەرێمی کوردستان چەتری یەکڕیزی و کۆکەرەوەی سەرجەم هێز و لایەنە سیاسییەکانی کوردستان و پێکهاتە ئیتنی و ئایینییەکان دەبێت بە سەرجەم بیروباوەڕە جیاوازەکانەوە".\nئەمڕۆ لە رێوڕەسمێکی گەورە و بە ئامادەبوونی سەدان میوانی کوردستانی، عێراقی و جیهانی نێچیرڤان بارزانی، سەرۆکی هەڵبژێردراوی هەرێمی کوردستان، سوێندی یاساییی خوارد و وەکوو سەرۆکی هەرێمی کوردستان دەستبەکار دەبێت.\nنێچیرڤان بارزانی، سەرۆکی هەرێمی کوردستان گوتارێکی پێشکەش کرد و سوپاسی هەموو ئەو کەسانەی کرد کە دەنگیان پێدا، سوپاسی ئەوانەی کرد کە دەنگیان پێنەدا، سوپاسی ئەوانەی کرد کە لە کۆبوونەوەکە بەشداربوون و سوپاسی ئەوانەشی کرد کە بەشداریی کۆبوونەوەکەیان نەکرد. گوتیشی: "ئەوەی گرنگ بوو بەردەوامیی پرۆسەی دیموکراسییە لە کوردستان".\nنێچیرڤان بارزانی، سەرۆکی هەرێمی کوردستان لە گوتارەکەیدا باسی ڕۆڵی مەسعوود بارزانیی لە چارەکردنی کێشە و نەهامەتییەکانی ڕابردووی هەرێمی کوردستان کرد و گوتی: "جەنابی مەسعوود بارزانی رۆڵێکی گرنگ و سەرەکیی بینی لە بەرپەرچدانەوەی تیرۆریستان و تێکشکاندنی خەونی تاریکپەرستی و وێرانکارییان. جەنابیان وەک فەرماندەی هێزی پێشمەرگەی کوردستان بەوپەڕی توانایەوە راستەوخۆ بەشداریی لە بەرگریی و پاراستنی کوردستان کرد".\nگوتاری نێچیرڤان بارزانی، سەرۆکی هەرێمی کوردستان\nبه‌ڕێز جه‌نابى مەسعوود بارزانى،\nبه‌ڕێز جه‌نابى د. به‌رهه‌م ساڵح سه‌ركۆمارى عێراقى فيدرال،\nبه‌ڕێز محمد الحلبوسى، سه‌رۆكى په‌رله‌مانى عێراق،\nبه‌ڕێز مه‌ولوود چاوشئۆغڵو، وه‌زيرى ده‌ره‌وه‌ى توركيا،\nبه‌ڕێز ثامر السبهان، وه‌زيرى ده‌وڵه‌تى سعووديه بۆ كاروبارى كه‌نداو ،\nبه‌ڕێز سه‌رۆكى په‌رله‌مانى كوردستان،\nبه‌ڕێزان باڵيۆزانى وڵاتان له عێراق،\nديپلۆماتكاران، سه‌ركرده و سياسه‌تمه‌داران و لايه‌نه سياسييه‌كان، میوانان و ئاماده‌بووانى خۆشه‌ویست له عێراق، له به‌غدا كه ته‌شریفتان هێناوه هه‌مووتان به‌خێر بێن.\nمايه‌ى خۆشحاڵيمانه كه ئه‌مڕۆ هه‌مووتان لێره‌ن و له‌م ڕێوڕه‌سمه‌دا له‌گه‌ڵ ئێمه به‌شدارن.\nبه‌ڕێزان سه‌رۆكی په‌رله‌مانى كوردستان و ئه‌ندامانی په‌رله‌مان، نوێنه‌رانى هه‌رێمی كوردستان به گشت ڕه‌نگ و بیر و بۆچوونه‌كانيه‌وه:\nسوپاس كه ئێوه وه‌ك نوێنه‌رانی گه‌ل، ده‌نگتان دا به هه‌ڵبژاردنم وه‌ك سه‌رۆكى هه‌رێم چوار ساڵی داهاتوو. سوپاس بۆ هه‌مووان، سوپاس بۆ ئه‌وانه‌ى ده‌نگیان دا، ئه‌وانه‌ی ده‌نگیان نه‌دا، ئه‌وانه‌ی ڕۆژى ده‌نگدان نه‌چوونه په‌رله‌مان. سوپاسى هه‌ر هه‌مووتان ده‌كه‌م.\nهه‌ر یه‌ك له ئێوه، به خواستی خۆی و به نوێنه‌رايه‌تيی ده‌نگده‌ر، له‌سه‌ر ڕاسپارده‌ى ئه‌و حزبه‌ی نوێنه‌راتی ده‌كه‌ن له په‌رله‌مان، ماف و ئه‌ركی دیموكراسيی خۆتان پیاده كرد. له‌م كاته‌دا، گه‌وره‌ترین ده‌ستكه‌وت به‌رده‌وامبوونى خودی پرۆسه‌ی دیموكراسیيه له هه‌رێمى كوردستان. سوپاس كه متمانه‌تان پێدام.\nله ڕۆژێكی وه‌ك ئه‌مڕۆدا و له كاتی خۆئاماده‌كردن بۆ ئه‌م ئه‌ركه نوێیه، گه‌لێك یادی خۆش و ناخۆش دێنه‌وه بیرمان. هه‌ندێك ڕووداو دوورن، به‌ڵام له هه‌ستی مرۆڤايه‌تيماندا خۆیان چه‌سپاندووه و به ئاسانی له بیر ناكرێن. له بیریان ناكه‌ین، تا لێيان فێر ببین.\nهه‌ندێك ڕووداو هێنده نوێن، هێشتا خۆشی و ناخۆشیيان له‌گه‌ڵ هه‌ست و هزر و كاری ڕۆژانه‌ماندا، خۆیان تێكه‌ڵ ده‌كه‌ن. ناخۆشترین یادی نوێ، هێرشی دڕندانه‌ی داعش بوو بۆ سه‌ر چه‌ندين شار و شارۆچكه و گوندى هه‌رێمی كوردستان و عێراق. شێوازی كوشتاری تێرۆریستانی داعش هه‌موومانى تووشی شۆكێكی بێ وێنه كرد، دنیای هه‌ژاند.\nزۆر كه‌س پێشبینیی دڕنده‌یی له‌و جۆره‌ی نه‌ده‌كرد. زۆر كه‌س بڕوايان نه‌ده‌كرد له سه‌ده‌ى بيست و يه‌كدا هێزێكى تاريكپه‌رستى وا، ده‌ستى بچێته ئه‌و هه‌موو دڕه‌نده‌يى و ئه‌و هه‌موو تاوانه. بۆ ماوه‌یێكی كورت له‌وه ده‌چوو كه تيرۆرستان له مه‌رام و مه‌به‌ستیان بۆ تۆقاندنی دونیا، سه‌ركه‌وتوو بن.\nجه‌نابی مەسعوود بارزانی، ڕۆڵێكى گرنگ و سه‌ره‌كیی بینی له به‌رپه‌رچدانه‌وه‌ى تيرۆریستانی داعش و تێكشكاندنی خه‌ونی تاريكپه‌رستى و وێرانكارييان. جه‌نابيان وه‌ك فه‌رمانده‌ی هێزی پێشمه‌رگه‌ى هه‌رێمى كوردستان، به‌وپه‌ڕی توانایه‌وه ڕاسته‌وخۆ به‌شداريى پاراستن و به‌رگرى له هه‌رێمى كوردستان كرد.\nشه‌ونخوون و بێ وچان له به‌ره‌ی شه‌ڕ له‌گه‌ڵ پێشمه‌رگه قاره‌مانه‌كان، به سه‌بر و خۆڕاگری، ئه‌زموونی پێشمه‌رگایه‌تی هه‌ر له (16) ساڵييه‌وه تا ئه‌مڕۆى خسته خزمه‌تی به‌رگری و پاراستنی ژیان و مرۆڤایه‌تی له هه‌رێمی كوردستان و عێراق و له‌سه‌ر ئاستی جیهانيش.\nله‌و قۆناغه سه‌خته‌دا، جگه له ڕۆڵى سه‌ربازيى يه‌كلاكه‌ره‌وه و به‌رزكردنه‌وه‌ى وره و بڕوا‌ى پێشمه‌رگه له به‌ره‌كانى جه‌نگدا، جه‌نابى سه‌رۆك بارزانى به ئه‌زموونى نزيكه‌ى (55) ساڵى خه‌بات و تێكۆشانى خۆى له شۆڕش و سه‌ركردايه‌تى و ڕابه‌رايه‌تيكردنى شۆڕشدا، به حيكمه‌ت و لێزانى و شاره‌زاييى خۆى، گه‌لى كوردستانى له هه‌ڕه‌شه و مه‌ترسييێكى ڕاسته‌قينه‌وه، بۆ كه‌نارى ئارامى په‌ڕانده‌وه.\nئه‌م ڕێوڕه‌سمه‌ى ئه‌مڕۆش كه زاده‌ى پرۆسه‌ى ديموكراسييه، به‌رهه‌مى خه‌بات و تێكۆشان و كۆڵنه‌دانى جه‌نابى مەسعوود بارزانى و تێكۆشه‌رانى گه‌له‌كه‌مانه. به‌رهه‌مى خه‌باتيانه به‌ره‌و به‌ديموكراسيكردنى هه‌رێمى كوردستان.\nدواى ڕاپه‌ڕين، ئازارى ساڵى 1991 له كۆبوونه‌وه‌يه‌كى جه‌ماوه‌ريدا له كۆيه، بۆ يه‌كه‌م جار جه‌نابى مەسعوود بارزانى داواى كرد كه بۆ به‌ڕێوه‌بردنى هه‌رێمى كوردستان هه‌ڵبژاردن بكرێت و گه‌لى كوردستان نوێنه‌رانى خۆى له پرۆسه و ده‌نگدانێكى ديموكراسيدا هه‌ڵبژێرێت. خه‌بات و تێكۆشان و سه‌كردایه‌تیكردنی بەڕێز بارزانى، ئيلهامبه‌خشى ئێمه‌یه بۆ هه‌نگاونانى دروست به‌ره‌و ئاينده.\nپێشمه‌رگه، به یارمه‌تی و هاوكاريی هاوپه‌يمانيى نێوده‌وڵه‌تی به سه‌رۆكايه‌تيى ئه‌مه‌ريكا، هاوشان له‌گه‌ڵ هێزه عێراقييه‌كانى سوپا و حه‌شدى شه‌عبى، سه‌ركه‌وتن له ئازادكردنی ناوچه داگیركراوه‌كان و ڕزگاركردنی خه‌ڵكی كۆیله‌كراو و چه‌وساوه‌ی ژێر ده‌ستى داعش. هه‌موومان قوربانيی گه‌وره‌مان دا له‌پێناو ئازادی، له‌پێناو سه‌ربه‌ستی و مافی ژیان و نیشتمان و گه‌له‌كه‌ماندا.\nسڵاو و دروود بۆ گيانى پاكى شه‌هیدان، سڵاو له كه‌سوكارى سه‌ربه‌رزيان، هيواى چاكبوونه‌وه بۆ برینداران ده‌خوازين. سڵاو له پێشمه‌رگه و هێزه عێراقييه‌كان، له سوپا و حه‌شدى شه‌عبى و ئه‌و هێزانه‌ى ڕۆڵی مێژوویيی خۆیان بینی له‌و قۆناغه ناسكه‌ی هه‌رێم و عێراق و جیهاندا. به‌رگریی ئێمه له عێراق، به‌رگری بوو له مرۆڤایه‌تی، به‌رگری بوو له مافی ژیان و سه‌رفرازی.\nوڵاتانی هاوپه‌یمانيی دژی داعش ڕۆڵی كاريگه‌ر و بوێرانه‌یان بینی له هاوكاری و سه‌رپه‌رشتيی پێشمه‌رگه بۆ كۆتاييهێنان به  ده‌سه‌ڵاتی تيرۆریستانی داعش. سوپاسی بێ پایان بۆ حكوومه‌ت و هێزی سه‌ربازيى هاوپه‌يمانيى نێوده‌وڵه‌تى به سه‌رۆكايه‌تيى ئه‌مه‌ريكا و هه‌موو وڵاتانی به‌شدار له ناوچه‌كه و له جيهان، كه بوونه هاوكار و گه‌ره‌نتیی گه‌ڕانه‌وه‌ى هیوای ژیان و ئاشتى و ئازادى، له هه‌رێمی كوردستان و له ته‌واوی عێراق.\nپێشمه‌رگه سه‌لماندى كه وه‌ك هه‌ميشه ده‌توانێ به‌رگرى له وڵات بكات. له قۆناغى داهاتوودا هه‌موو هه‌وڵێك ده‌ده‌ين كه له هه‌موو ڕوويێكه‌وه پێشمه‌رگه ڕێكبخرێته‌وه و به‌هێز بكرێت و وه‌ك به‌شێك له سيستمى به‌رگريى عێراق، ماف و شايسته ده‌ستوورييه‌كانى خۆى به ده‌ست بهێنێت. سوپاسى هاوپه‌يمانان ده‌كه‌ين كه بۆ ئه‌م مه‌به‌سته هاوكار و پشتيوانن.\nهه‌رێمى كوردستان وه‌ك هه‌رێمێكى فيدراليى ده‌ستووريى عيراق، سه‌لماندوويه‌تى كه به‌شێكى ديار و كاريگه‌رى ناوچه‌كه و كۆمه‌ڵگه‌ى نێوده‌وڵه‌تييه و ڕۆڵى به‌رچاوى له پاراستنى سه‌قامگيرى و هاوسه‌نگيى ئابوورى و سياسيى ناوچه‌كه‌دا هه‌يه. هه‌موو پێشكه‌وتنه سياسى و ئابوورى و فه‌رهه‌نگى و كۆمه‌ڵايه‌تييه‌كانى ناوچه‌كه و جيهانيش، كاريگه‌ريى ڕاسته‌وخۆيان له‌سه‌ر هه‌رێمى كوردستان هه‌يه.\nبۆيه قۆناغه‌كانى داهاتوو، هاوكارى و هه‌ماهه‌نگى و په‌ره‌پێدانى زياترى په‌يوه‌ندييه‌كانى هه‌رێمى كوردستانمان لێ ده‌خوازێت له‌گه‌ڵ عێراق و وڵاتانى ناوچه‌كه و دۆستانمان له جيهاندا. بۆ ئه‌م مه‌به‌سته و له‌سه‌ر بنه‌ماى به‌رژه‌وه‌نديى هاوبه‌ش و ڕێزله‌يه‌كگرتن، ده‌مانه‌وێت ده‌ستى هاوكارى و هه‌ماهه‌نگى و كارى پێكه‌وه‌يى بۆ هه‌مووان درێژ بكه‌ين.\nله‌سه‌ر ئاستی جیهان و له زۆربه‌ی زۆرى وڵاتاندا، ئێمه به قۆناغێكی ناسكی جیاوازيی سیاسی و كۆمه‌ڵایه‌تیدا تێده‌په‌ڕین. كۆمه‌ڵگه‌ی ئێمه‌ش، وه‌ك هه‌ر كۆمه‌ڵگه‌یێكی مرۆڤایه‌تى، بێ داخوازيی سه‌ربه‌ستى، ئازادی، گه‌شه‌ی كۆمه‌ڵایه‌تی و خۆشگوزه‌رانی نییه. له هه‌مان كاتدا، وه‌ك زۆربه‌ى ميلله‌تانى دیكه، ئێمه‌ش بێ ململانێى سیاسی، كۆمه‌ڵایه‌تی، ئابووری و ئایدۆلۆژی نین.\nله‌سه‌ر ئاستى ناوخۆى هه‌رێمى كوردستان، ئێمه زۆر جار له فه‌رهه‌نگی سیاسی و نه‌ريتى میدیایيماندا پتر له پێویست جه‌خت له‌سه‌ر ململانێ، ناته‌بایی و ناسازیمان ده‌كه‌ین. با له‌مه‌ودوا له گشت ئاستێكی كۆمه‌ڵايه‌تى و سیاسیدا له‌گه‌ڵ یه‌كتر كۆك و ته‌با و ساز بین.\nپێم وا نییه ئه‌مه داخوازییه‌كی له‌توانابه‌ده‌ر بێت بۆ هێزه سیاسيیه‌كانی هه‌رێمى كوردستان. پێم وا نییه هیچ كه‌سێكی خه‌مخۆری ئه‌م ميلله‌ته، ئه‌و ئاواته نه‌خوازێت. كۆكبوون، ته‌بايى و سازانمان، ناڵێت جیاوازيی بیروڕا و بۆچوومان وه‌لاوه بنێين.\nده‌زانم ململانێ و جياوازى هه‌ر ده‌مێنن، ئه‌مه شتێكى ئاسايييه، به‌ڵام داوا ده‌كه‌م با بیركردنه‌وه‌مان ناكۆك، ناته‌با و ناساز نه‌بێت. له‌بری بيركردنه‌وه له چۆنيه‌تيی بنكۆڵكردنی پێگه‌ی یه‌كتر، با بیر و هه‌ڵسوكه‌وت و كردارمان پێكه‌وه و بنياتنه‌رانه بێت بۆ گه‌ڕان به دوای چاره‌سه‌ری هاوبه‌ش و ئاینده‌ی هاوبه‌شدا.\nبا نيشتمان كۆكه‌ره‌وه‌ى هه‌موومان بێت. با نوێنه‌رانی پێكهاته‌كانی هه‌رێمى كوردستان، به هه‌موو ڕه‌نگ و جیاوازیيانه‌وه، به‌شداريی ژيانه‌وه‌ى هه‌رێم و به‌هێزكردنی بنه‌ماى ڕه‌وتی به‌ره‌و ئاینده‌مان بكه‌ن.\nداوا و خواستی من وه‌ك سه‌رۆكی چه‌ند ساڵی داهاتووی هه‌رێمى كوردستان ئه‌وه‌یه پێكه‌وه كار بكه‌ین بۆ هێنانه‌دی ئاواتی له خۆمان و له هه‌ریه‌ك له حزبه‌كانمان گه‌وره‌تر بۆ ئه‌م وڵاته.\nپێكه‌وه ئاراسته‌ی هاوبه‌شمان ده‌ستنيشان بكه‌ین. پێكه‌وه له‌سه‌ر ئاستی هه‌رێم و عێراق، پێكه‌وه له‌گه‌ڵ دراوسێكانمان، پێكه‌وه له‌گه‌ڵ دۆسته نێوده‌وڵه‌تییه‌كانمان، پێكه‌وه له‌گه‌ڵ ڕێكخراوانی نێوده‌وڵه‌تی، بارودۆخى نوێی گونجاو له‌گه‌ڵ سه‌رده‌م و كۆمه‌ڵگه‌ی هاوبه‌شى هه‌رێم، ژیان و نیشتمانی هاوبه‌شمان بپارێزین.\nهیچ گومانم نییه كاتێك پێكه‌وه نه‌خشه‌ڕێى نوێی هاوبه‌ش بۆ هه‌رێمی كوردستان و عێراق داده‌نێین، ڕێ هه‌ڵه ناكه‌ین. بۆ هه‌موومان ئاشكرا ده‌بێت به چ ئاراسته‌يێک هه‌نگاو ده‌نێین و چی پێویست ده‌بێت بۆ گه‌يشتن به ئامانجی هاوبه‌شمان.\nده‌بێت له‌گه‌ڵ حكوومه‌تی فیدرال له به‌غدا پێكه‌وه كار بكه‌ين بۆ دۆزينه‌وه‌ى چاره‌سه‌رى هاوبه‌ش له چوارچێوه‌ی ده‌ستووری فیدرالی عێراقدا. ئه‌و ده‌ستووره‌ی كه گه‌لانى عێراق چه‌نده‌ها ساڵ خه‌ونيان پێوه ده‌بينى تا ببێته بنه‌مای عێراقێكی نوێ، كه تێیدا مافه‌كانی هه‌رێم و هه‌موو عێراقييه‌كان له چوارچێوه‌ی حوكمڕانییێكی دیموكراتی فیدرالدا بپارێزرێت. ده‌ستوورێك كه چوار له‌سه‌ر پێنجی ده‌نگده‌ران له سه‌رتاسه‌رى عێراق ده‌نگیان پێدا.\nده‌ستوورێكی فیدرالی كه جێبه‌جێكردنی ته‌واوى مادده و به‌نده‌كانى ببێته زامنكردنی پێكه‌وه‌ژیان، لێكگه‌یشن، یه‌كتر په‌سه‌ندكردن و به‌هێزكردنی پرۆسه‌ی سیاسی له عێراق.\nئێمه ئومێدمان به ده‌ستوور هه‌بوو، به‌ڵام به داخه‌وه نه‌توانرا وه‌ك خۆى جێبه‌جێ بكرێت. نه‌توانرا ئه‌و عێراقه نوێيه بنيات بنرێت كه هه‌موو گه‌لانى عێراق خه‌ونيان پێوه ده‌بينى. ئه‌و عێراقه نوێيه‌ى كه هه‌رێمى كوردستان له هه‌وڵى بنياتنانى هه‌موو دامه‌زراوه‌كانيدا، ڕۆڵ و به‌شداريى كاراى هه‌بووه و به‌رگرى لێ كردووه.\nله عێراق هيچ به‌ديلێكى ديكه بۆ ده‌ستوور نييه. به ئه‌زموون ئه‌وه‌مان بينى كه پشتگوێخستنی به مه‌به‌ست و بێ مه‌به‌ست، یان جێبه‌جێ نه‌كردنى هه‌ر به‌ندێكی ئه‌و ده‌ستووره، ده‌بێته هۆی سه‌رهه‌ڵدانى ناكۆكی و ناته‌بایی و ناسازيی نوێ له‌نێوان پێكهاته عێراقييه‌كاندا.\nده‌توانين به لێكگه‌يشتن و كارى هاوبه‌ش جارێكی دیكه ده‌ستووره‌كه‌مان زیندوو بكه‌ینه‌وه. ڕێزی لێ بگرین و بێ جیاوازی جێبه‌جێی بكه‌ین. بۆ ئه‌وه‌ى تاريكپه‌رستانى وه‌ك داعش دروست نه‌بنه‌وه، كاره‌ساتى وه‌ك شه‌نگال و ناوچه‌كانى ديكه‌ى عێراق و هه‌رێمى كوردستان دووباره نه‌بنه‌وه.\nتاكوو عێراق و هه‌رێمى كوردستان ئارامتر و ئاوه‌دانتر بن و له مه‌ترسيى شه‌ڕ و تيرۆر به دوور بن كه هێشتا به جددى هه‌ڕه‌شه له عێراق و ناوچه‌كه و له جيهانيش ده‌كات و لێمان ده‌خوازێت پێكه‌وه هاوكار و هه‌ماهه‌نگ بين بۆ ڕووبه‌ڕووبوونه‌وه و نه‌هێشتنى.\nله مێژووی دوور و نزیكماندا شه‌ڕ بووه‌ته هۆی وێرانكاری، دواكه‌وتنی كۆمه‌ڵایه‌تی و هه‌ره‌سهێنانی ئابووریمان. زۆر جار شه‌ڕفرۆش بیر له‌وه ناكاته‌وه كه ئاگری شه‌ڕ ماڵی خۆيشی ده‌گرێته‌وه. باشترین نموونه كه هه‌موومان له بیرمانه، هێرشی ڕژێمی به‌عس بوو بۆ سه‌ر كوردستان، ئێران و كوێت. له كۆتاييدا عێراق وێران بوو، خه‌ڵێكێكی زۆری بێ گوناهـ كوژران. ژیان و ئابووری و باری ده‌روونیی خه‌ڵكى وڵاته‌كه تێكچوو.\nبه‌كارهێنانى چه‌كی كیمیایی و بڕیاری كۆمه‌ڵكوژی، بووه سیاسه‌تی په‌يڕه‌وكراوى ڕژێم. تا ئێستاش خه‌ڵكی ئه‌م وڵاته و ئه‌م هه‌رێمه و ته‌نانه‌ت ناوچه‌كه‌ش، باجی سیاسه‌تی شه‌ڕفرۆشيی ئه‌و قۆناغانه ده‌ده‌ن و هێشتا ديار نييه كه‌ى كاريگه‌رييه خراپه‌كانى كۆتايى دێن.\nبا برينى ڕابردوومان به لێبورده‌يى و سنگفراوانى ساڕێژ بكه‌ين، نه‌ك تۆڵه و پلانى نه‌گونجاو له‌گه‌ڵ پێكه‌وه‌ژيان.\nبا پێكه‌وه، ڕاشكاوا‌نه، به نیازی پاك و كرداری شیاو و هه‌ڵوێستی نیشتمانپه‌روه‌رانه‌وه، هه‌نگاوى بیناتنه‌رانه بنێین بۆ ڕێكه‌وتن له‌سه‌ر نه‌خشه‌ڕێى هاوبه‌ش، بۆ وڵات و حوكمڕانییه‌كى بێ جیاوازيی نه‌ته‌وه‌یی، ئایینی، مه‌زهه‌بی و ناوچه‌يى.\nگه‌لى كوردستان هه‌ميشه ويستى مرۆڤدۆستى و ژياندۆستيى خۆى نيشان داوه. مايه‌ى شانازيى بزووتنه‌وه‌ى ڕزگاريخوازى كوردستانه كه هه‌رگيز ڕێگه‌ى نه‌داوه شه‌ڕى ڕژێمه‌كانى پێشووترى عێراق كه به‌سه‌ر گه‌لى كوردستاندا سه‌پێنرا بوو، ببێته شه‌ڕى نێوان كورد و عه‌ره‌ب.\nزۆر جار خه‌ڵك باسى ئه‌وه ده‌كه‌ن كه سه‌رتاسه‌رى عێراق ده‌وڵه‌مه‌نده به سامانى سروشتى، به‌ڵام با له‌مه‌ودوا بۆ خۆمان و هه‌موو دنيا بسه‌لمێنين كه ئێمه پاراستنى ژيان و پێكه‌وه‌ژيانمان له هه‌موو سه‌رچاوه‌يێكى سروشتى لا گرنگتره له عێراقدا.\nله‌سه‌ر ئاستی هه‌رێم، با پێكه‌وه سیاسه‌تی ئاشته‌وایيی كۆمه‌ڵایه‌تی، پێكه‌وه‌ژيان و گه‌شه‌ی ئابووری و سازانى سياسى دابڕێژین. گۆڕانكاريی خێرای هه‌رێم پێویستی به دیدی هاوبه‌ش، دوور له ناكۆكی، ناته‌بایی و ناسازی ده‌بێت.\nله كۆتاييدا، هه‌موو به‌رپرس ده‌بین له سه‌ركه‌وتن و له شكستهێنان. هه‌موو پێكهاته‌كانی هه‌رێمی كوردستان پێویستیيان به پاراستنی ماف و موڵك و سه‌رمایه‌ی ئابووری و كۆمه‌ڵایه‌تی و مرۆيييان هه‌یه.\nكاتێك ئێمه هه‌وڵ ده‌ده‌ین، پێكه‌وه ئارامی و ئاسایشی هه‌رێم بپارێزین، به‌هێزی بكه‌ین، كاتێك به‌رده‌وام هه‌وڵ ده‌ده‌ین بۆ بووژانه‌وه‌ی ئابووری و ڕێكخستنه‌وه‌ی په‌یوه‌ندیمان له‌گه‌ڵ دۆستانی دوور و نزیك و دراوسێكانمان، نابێت ئه‌وه له‌بیر بكه‌ین كه هه‌ریه‌كێك له‌وانیش به هه‌مان شێوه‌ی ئێمه به‌رژه‌وه‌نديى سیاسی، ئابووری و كۆمه‌ڵایه‌تيی خۆی هه‌يه.\nپته‌وكردنی په‌یوه‌ندی له‌گه‌ڵ وڵاتانی دراوسێ له‌سه‌ر بنه‌مای لێكگه‌يشتن و ڕێزلێكگرتن، به‌رژه‌وه‌نديی هه‌مووان ده‌پارێزێت له چوارچێوه‌ی یاسای نێوده‌وڵه‌تی و داب و ده‌ستووری دیپلۆماسی و سه‌روه‌ريی هه‌ر وڵاتێك و پێكهاته ده‌ستووریيه‌كانیدا.\nبێگومان ئه‌ركی سه‌رۆكی هه‌رێم ده‌بێت ڕێ خۆش بكات و زه‌مينه‌سازى بكات بۆ لێكنزيكبوونه‌وه‌ى هه‌رێم له‌گه‌ڵ دراوسێكانمان بۆ گه‌شه‌پێدانی ئابووری، بازرگانی، به‌هێزكردنی په‌یوه‌نديی دیپلۆماسی و دۆزینه‌وه‌ی چاره‌سه‌ری هاوبه‌ش بۆ گرفت و به‌رژه‌وه‌نديی هاوبه‌ش. ئه‌م جۆره كاركردنه هیچ كات نابێته مه‌ترسی بۆ عێراق، به‌ڵكوو ده‌بێته هۆی  پته‌وكردنى په‌یوه‌نديی دۆستانه و دراوسێیانه له‌سه‌ر هه‌موو ئاسته‌كان.\nپاراستن و گه‌شه‌پێدانی په‌یوه‌نديی هه‌رێم له‌گه‌ڵ دۆستان و هێزی نێوده‌وڵه‌تى كه مانه‌وه و سه‌قامگیريی هه‌رێمیان مه‌به‌سته و به به‌رژوه‌ندی ده‌زانن، ئه‌ركی سه‌رشانی سه‌رۆكی هه‌رێم ده‌بێت. هه‌موومان ده‌زانین، بێ هاوكاری و هه‌ماهه‌نگی و فریاگوزاريی هێزی نێوده‌وڵه‌تی، داعش ده‌يتوانى زیانێكی گه‌لێك مه‌زنتر به كوردستان و عێراق و جیهان بگه‌يه‌نێت. بێگومان هاوكاری و كۆمه‌كی سه‌ربازی، بووه هۆی سه‌ركه‌وتنى به‌رگريی ئێمه بۆ شكستهێنان به داعش.\nسوپاس بۆ خۆڕاگريى یه‌ك به یه‌كی خه‌ڵكی هه‌رێمى كوردستان، كه وێڕاى شه‌ڕ و كه‌مبوونی مووچه و سستیی بازاڕی كار و دابه‌زینی چالاكيی ئابووری، له هه‌ستياريى دۆخه‌كه تێگه‌يشتن و یارمه‌تيی حكوومه‌تی هه‌رێمیان دا، تاكو سه‌ختی و نه‌هامه‌تی و نه‌بوونيی ئه‌م چه‌ند ساڵه‌ی ڕابردووی، به سه‌ربه‌زری تێپه‌ڕاند.\nئه‌گه‌ر ئه‌زموونی چه‌ند ساڵی ڕابردوو ڕێنيشانده‌رمان بێت، ده‌بێت له‌سه‌ر ئه‌و ڕاستییه كۆك بین كه وه‌ك هه‌موو كۆمه‌ڵگه‌یه‌كی سه‌رده‌م، داننان به جیاوازييه‌كانمان، نابێته ڕێگر له سه‌رخستنی خواست و مه‌به‌ست و به‌رژوه‌نديى گشتيی هه‌رێمی كوردستان.\nسه‌رباری هه‌موو جیاوازیيه‌كانمان، شایسته‌ی داهاتوویێكی باشترین بۆ نه‌وه‌ى ئێستا و نه‌وه‌كانى ئاینده‌مان. سه‌ركه‌وتنی نه‌وه‌ی تازه له خوێندن و فێربوون و شاره‌زایی له زانست، فه‌رهه‌نگ، ته‌كنۆلۆژیا، ئه‌ندازیاری، پزیشكی، كۆمه‌ڵناسی، ده‌رووناسیی، مێژوو و بابه‌تی په‌یوه‌نديی مرۆيى، كۆمه‌ڵگه‌ى ئێمه به‌ره‌و ئاینده‌یێكی گه‌شتر ده‌بات.\nپێكه‌وه‌ژیانمان، گه‌شه‌ی كۆمه‌ڵاتی، ئابووری، سیاسی و هه‌موو بوارێكی دیكه، پێویستی به كاری جددی و گونجاو هه‌یه بۆ پاراستنی سروشت و ژینگه، به جۆرێك له‌گه‌ڵ به‌رپرسياريه‌تيی ئێستا و قۆناغی داهاتوومان، ژینگه وه‌ك سه‌رچاوه‌ی سه‌ره‌كيی ژیان، زه‌ره‌رمه‌ند نه‌بێت.\nبه كاری هاوبه‌شمان وه‌فادار ده‌بین بۆ خه‌باتی نه‌وه‌ی پێش خۆمان. به ئه‌مانه‌ته‌وه وڵاته‌كه‌مان ده‌ده‌ینه ده‌ست نه‌وه‌كانى داهاتوو. بۆ گه‌یشتن به ئامانج و كاری هاوبه‌شمان، وه‌ك سه‌رۆكی هه‌رێم، ئه‌وپه‌ڕى توانا و ئه‌زموون و خواستی خۆم و پۆسته‌كه‌م، به‌وپه‌ڕی جددیه‌وه به‌كارده‌هێنم بۆ هاوكاریكردنی به‌ڕێز سه‌رۆك وه‌زیرانی نوێ و كابینه و هه‌موو وه‌زيره‌كانى، تاكو له به‌رپرسياری و كاری خۆیاندا سه‌ركه‌وتوو بن. سه‌ركه‌وتنى هه‌ر يه‌كێك له ئێمه، سه‌ركه‌وتنی هه‌موومانه.\nجارێكى ديكه سەرجەم کوردستانیانی ئازیز دڵنیا دەکەمەوە کە سەرۆکایەتیی هەرێم چەتری یەکڕیزی و کۆکەرەوەی سەرجەم هێز و لایەنە سیاسیيەکانی کوردستان و پێکهاتە ئیتنی و ئایینییەکانی دەبێت، بە جیاوازیی بیر و بۆچوونەکانیانەوە، لەپێناو پێکەوەژیانی ئاشتیانە و ئارامیی گەلی کوردستاندا.\nهەرێمی کوردستان موڵکی هەموو کوردستانیانە بە هەموو جیاوازییەکانیانەوە، سەرۆکایەتيی هەرێمیش سەکۆی ئیرادە و خواست و مافەکانیان دەبێت بەبێ هیچ جیاکارييێک. بۆ هه‌موومان ده‌بێت و به يه‌ك چاو سه‌يرى هه‌مووان ده‌كرێت.\nدووپاتى ده‌كه‌مه‌وه كه ئارامی و ئاشتیی کۆمەڵایەتی و زامنکردنی مافی تاک و کۆمەڵگه، ئامانجی سەرەکیمان دەبێت بە گرتنەبەری دیالۆگ لە چارەسەرکردنی سەرجەم کێشەکانی نێوان هەرێمی كوردستان و حکوومەتی فیدرال لە چوارچێوەی دەستووردا، هەروەها پاراستنی پەیوەندیی دۆستانەی بەهێز لەگەڵ وڵاتانی دراوسێ و ناوچەکە و بەردەوامیدان بە بەهێزکردنی پێگە و سەنگی هەرێمی کوردستان لەسەر ئاستی هەرێمی و نێودەوڵەتی.\nكارى جددى ده‌كه‌ين و هه‌موو هه‌وڵێك ده‌ده‌ين بۆ به‌ده‌ستهێنانى مافه ده‌ستوورييه‌كانى هه‌رێمى كوردستان، زامنكردنى مافى مرۆڤ و ئازادييه‌كان و به‌ها و پره‌نسيپه‌كانى جيهانى پێشكه‌وتوو، دابينكرنى ماف و شايسته‌ى هه‌موو چين و توێژه‌كانى كۆمه‌ڵگه، نه‌هێشتنى هه‌موو جۆره توندوتيژييه‌ك، پته‌وكردنى پێكه‌وژيان و ته‌بايى و يه‌كترقبووڵكردن له وڵاتێكدا كه وڵاتى هه‌مووان بێت و هه‌موو تاكێك خۆى به خاوه‌نى ئه‌م وڵاته بزانێت. هه‌موومان يه‌ك خۆر له‌سه‌رمان هه‌ڵدێت و يه‌ك ئاسمان دامانده‌پۆشێ، يه‌ك ئاينده و یه‌ك چاره‌نووسيشمان هه‌يه.\nسوپاس بۆ سه‌رۆك و سه‌ركرده‌ى وڵاتان و هه‌موو ئه‌وانه‌ى له هه‌رێمى كوردستان و عێراق و له هه‌ر شوێنێكى جيهانه‌وه بێت، به نامه و برووسكه و په‌يوه‌نديى ڕاسته‌وخۆ، پيرۆزباييان لێ كردين.